Isu kartel daging beku dibicara bermula Disember depan

KUALA LUMPUR, 15 Safar 1443H, Rabu – Isu berkenaan kartel daging yang pernah menggemparkan negara beberapa bulan lalu akan dibicarakan di mahkamah pada 14, 15 dan 16 Disember depan.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, kartel-kartel yang terlibat telah didakwa pada bulan Februari lalu.

Menurut beliau, kementerian itu tidak akan berkompromi dengan hal-hal yang berkaitan makanan halal.

“Kami juga menyeru pengguna di luar sana, jika ada sesuatu yang meragukan, boleh melaporkan kepada kita dan kita akan mengambil tindakan serius kerana hal berkaitan makanan halal adalah sesuatu yang tidak dapat kita kompromi,” katanya di Dewan Rakyat, hari ini.

Beliau menjawab soalan tambahan Datuk Seri Ahmad Maslan (BN-Pontian) berhubung status sindiket kartel daging sejuk beku import.

Rosol berkata, Jabatan Kemajuan Islam Malaysia (Jakim) juga sedang membangunkan alat untuk mengenal pasti status halal terhadap produk-produk lain, selain makanan.

Jelasnya, alat itu berupaya mengesan penggunaan bahan tidak halal pada kosmetik dan kulit babi dan anjing pada pakaian.


Nilai ringgit jatuh boleh beri kesan drastik pada ekonomi

BANGI, 15 Rabiulawal 1445H, Ahad – Kejatuhan nilai ringgit ke paras melepasi RM4.70 dilihat sebagai situasi membimbangkan berikutan boleh memberi kesan drastik kepada ekonomi dan inflasi negara.

Ketua Pembangkang, Datuk Seri Hamzah Zainuddin berkata, situasi berkenaan memberi kesan kepada rakyat lebih-lebih lagi hampir 52.3 peratus daripada keperluan makanan negara adalah diimport.

Katanya, kerajaan masih lagi kaku dan beku dalam menangani isu tersebut.

“Dulu ketika ringgit di bawah paras RM4.50 merekalah yang paling lantang mengatakan Perikatan Nasional (PN) tidak reti mentadbir tetapi sekarang bukan sahaja ringgit menujunam ke paras terburuk.

“Bekalan beras pun berdepan krisis selain harga barang yang terus melonjak naik,” katanya dalam kenyataan hari ini.

Beliau yang juga Ahli Parlimen Larut itu mendakwa, Kerajaan Madani hari ini tidak serius menangani sebaliknya langkah-langkah intervensi yang konkrit tidak dibuat.

Hakikatnya, rakyat hari ini mahukan kerajaan bertindak dan mencari jalan dalam menangani masalah dan kurangkan derita yang dihadapi.

“Bila isu beras timbul, idea luar kotak YB Menteri hanyalah suruh rakyat ubah sikap, kurangkan permintaan agar bekalan terjamin dan kurangkan makan di luar rumah supaya kos sara hidup dapat dikurangkan,

“Kalau beginilah cara negara diurus, janganlah salahkan mana-mana pihak jika ada yang melabelkan kerajaan Pakatan Harapan (PH) – Barisan Nasional (BN) ini kerajaan gagal.

“Ingatlah, rakyat nak melihat hasil dan kerajaan ini pun sudah hampir setahun memerintah. Buatlah kerja dengan sebaik mungkin,” katanya.


Remaja didakwa bunuh bayi sendiri dibenar ikat jamin

PUTRAJAYA, 12 Syawal 1443H, Jumaat – Remaja perempuan yang didakwa membunuh bayi yang baru dilahirkannya dibenar dibebaskan dengan ikat jamin oleh Mahkamah Rayuan hari ini sementara menunggu perbicaraan kes itu.

Panel tiga hakim yang terdiri daripada Datuk Yaacob Md Sam, Datuk Wira Ahmad Nasfy Yasin dan Datuk Hashim Hamzah, membenarkan remaja itu diikat jamin sebanyak RM20,000 dengan seorang penjamin warga tempatan.

Yaacob berkata ikat jamin itu hanya akan berkuat kuasa selepas gadis itu selesai menjalani penilaian psikiatri di Hospital Permai, Tampoi di Johor.

Beliau berkata remaja perempuan berusia 15 tahun itu dan penjaminnya mesti melapor diri di Balai Polis Chukai di Kemaman, Terengganu sebulan sekali sebelum atau pada hari ketujuh setiap bulan sehingga kesnya selesai.

Hakim itu juga berkata remaja itu dan penjaminnya perlu hadir ke mahkamah, melainkan dikecualikan oleh mahkamah dan dia tidak boleh dibawa keluar negara tanpa kebenaran daripada mahkamah.

Beliau berkata sekiranya terdapat sebarang permohonan supaya remaja itu dibawa keluar negara, permohonan itu mesti dibuat di mahkamah tempat pertuduhan itu difailkan.

Sebelum perbicaraan permohonan ikat jamin gadis itu bermula, hakim mengeluarkan perintah supaya identiti gadis itu tidak didedahkan.

Remaja itu telah dihadapkan ke Mahkamah Majistret Kemaman pada 15 Februari lepas atas pertuduhan membunuh bayinya di sebuah rumah di Seri Bandi, Kemaman, Terengganu antara 7 dan 9 pagi pada 8 Februari.

Bagaimanapun, dia tidak dibenarkan diikat jamin sementara menunggu perbicaraan dan permohonannya untuk dirujuk bagi penilaian kesihatan mental turut ditolak oleh mahkamah sama.

Remaja itu kemudian memfailkan permohonan di Mahkamah Tinggi Terengganu untuk menyemak semula keputusan Mahkamah Majistret yang tidak membenarkannya diikat jamin namun ditolak pada 8 Mac.

Mahkamah Tinggi bagaimanapun membenarkan sebahagian permohonan semakan remaja itu dan memerintahkan agar dia dirujuk untuk menjalani penilaian psikiatri.

Dia kemudiannya memfailkan permohonan dibenarkan diikat jamin di Mahkamah Rayuan.

Remaja itu didakwa mengikut Seksyen 302 Kanun Keseksaan yang membawa hukuman mati mandatori, jika sabit kesalahan.

Bagaimanapun, pesalah di bawah umur 18 tahun tidak boleh dihukum mati mengikut Seksyen 97(2) Akta Kanak-Kanak 2001 dan hukuman itu akan digantikan dengan penjara bagi suatu tempoh yang ditentukan oleh Yang di-Pertuan Agong, Sultan atau Yang Dipertua Negeri, bergantung kepada tempat kesalahan dilakukan. – Bernama


Najib belum diisytihar bankrap

KUALA LUMPUR, 23 Ramadan 1442H, Rabu – Bekas Perdana Menteri Datuk Seri Najib Tun Razak masih belum diisytiharkan bankrap kerana kegagalannya membayar tunggakan cukai tambahan berjumlah RM1.69 bilion kepada Lembaga Hasil Dalam Negeri (LHDN).

Peguam Najib, Wee Yeong Kang memberitahu pemberita, bahawa Timbalan Pendaftar Mahkamah Tinggi Ida Rahayu Sharif memaklumkan pihak-pihak berkenaan bahawa tindakan kebankrapan terhadap Najib belum berlaku walaupun Peguam Hasil Athari Faris Ammerry Hussein, yang bertindak untuk LHDN memohon tindakan kebankrapan itu direkodkan oleh mahkamah dengan segera.

“Kami membantah permohonan LHDN (agar tindakan kebankrapan dicatat) kerana kesilapan peraturan dalam proses kebankrapan.

“Mahkamah kemudian memaklumkan bahawa tindakan muflis belum berlaku pada peringkat ini,” katanya selepas pengurusan kes berkenaan melalui proses dalam talian hari ini.

Peguam itu berkata, anak guamnya akan mengemukakan permohonan untuk menangguhkan prosiding kebangkrapan dan mengetepikan notis kebankrapan sebelum 24 Mei.

Wee berkata, mahkamah juga menetapkan hari yang sama (24 Mei) untuk pengurusan kes berikutnya bagi mengetahui perkembangan status permohonan.

Pada 4 Februari, kerajaan memfailkan notis kebankrapan terhadap Najib kerana gagal membayar cukai pendapatan berjumlah RM1.69 bilion seperti yang diputuskan Mahkamah Tinggi pada Julai tahun lepas.

Berdasarkan notis berkenaan, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020  (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Feb 2021 jumlah itu menjadi RM1,738,804,204.16.

Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion, selepas membenarkan permohonan LHDN untuk memasukkan penghakiman terus terhadapnya.

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib memfailkan rayuan terhadap keputusan Mahkamah Tinggi itu di Mahkamah Rayuan yang menetapkan 16 Jun untuk mendengar rayuannya.

Mengikut Seksyen 103 (2) Akta Cukai Pendapatan 1967 (ITA), seseorang yang diperintahkan membayar taksiran itu perlu menjelaskan bayaran itu kepada LHDN walaupun rayuan difailkan. -Bernama


Terima rasuah bulanan, SPRM tahan eksekutif sebuah pasar raya

SHAH ALAM, 10 Zulkaedah 1442H, Isnin – Suruhanjaya Pencegahan Rasuah Malaysia (SPRM) Selangor menahan seorang eksekutif wanita sebuah pasar raya terkemuka bagi membantu siasatan kes rasuah membabitkan hampir RM40,000 dan dua syarikat pembersihan.

Sumber SPRM memberitahu, suspek wanita berusia 43 tahun itu ditahan di Pejabat SPRM Selangor kira-kira jam 3.30 petang tadi selepas hadir memberikan keterangan.

Menurut sumber, difahamkan suspek didakwa meminta dan menerima wang rasuah secara bulanan daripada kedua-dua syarikat pembersihan sebagai balasan memastikan syarikat-syarikat tersebut mendapat kontrak pembersihan di beberapa bangunan pasar raya berkenaan yang terletak di Melaka, Johor dan Selangor sejak 2018 hingga tahun ini.

Sementara itu, Pengarah SPRM Selangor, Datuk Alias Salim ketika dihubungi mengesahkan penahanan terbabit dan berkata, kes disiasat di bawah Seksyen 16(a)(A) Akta SPRM 2009.

Difahamkan suspek akan dibawa ke Mahkamah Majistret Shah Alam, Selangor pagi esok untuk permohonan reman. – Bernama


PEMBELA gesa tangguh pindaan Akta 342

BANGI, 8 Rejab 1443H, Khamis – Tidak mustahil pindaan Akta 342 akan menjadi cetusan kepada kebangkitan rakyat yang menolak kerajaan hari ini atas slogan ‘gagal’ dan ‘zalim’.

Ini kerana, jumlah penalti melalui cadangan pindaan Seksyen 24 terlalu besar, menekan rakyat dan sangat tidak munasabah.

Bahkan, hukuman 7 tahun penjara sama seperti Kanun Keseksaan di bawah Seksyen 325 yang mendatangkan kecederaan serius; Seksyen 363 kerana menculik; Seksyen 506 kerana ugutan jenayah; Seksyen 379 kerana menyamun dan Seksyen 393 kerana cuba mencuri.

Justeru, timbul persoalan sama ada dengan hanya sekadar tidak memenuhi prosedur operasi standard (SOP), hukuman yang dikenakan seakan sama seperti kes-kes jenayah berkenaan.

Atas sebab itu, Pertubuhan-Pertubuhan Pembela Islam (PEMBELA) menggesa supaya jumlah penalti am dan kompaun ini dikurangkan kepada kadar yang lebih wajar.

Dalam hal ini, Pengerusi PEMBELA, Aminuddin Yahaya berkata, pihak berkepentingan (stakeholders) perlu dibawa kepada perbincangan.

“Kerajaan diingatkan agar tidak lupa pada pelbagai kesengsaraan yang dihadapi rakyat Malaysia ketika ini, terutamanya ketika kepincangan ekonomi negara dan kesempitan hidup rakyat sedang memuncak.

“Pindaan ini dilihat tidak mendatangkan kebaikan malah lebih menekan rakyat,” katanya dalam kenyataan, hari ini.

Pada masa sama, Aminuddin Yahaya turut mendesak kerajaan menangguhkan cadangan pindaan Akta 342 sehingga perubahan dibuat bagi cadangan pindaan Seksyen 21A, 24 dan 25.

Sebaliknya, kerajaan digesa menggunakan sidang Parlimen akan datang untuk fokus menyelesaikan pelbagai isu rakyat yang saban hari bertambah tenat, katanya.

“Kerajaan perlu sedar bahawa kepercayaan rakyat terhadap kerajaan semakin terhakis akibat kegagalan dari pelbagai aspek, terutamanya dalam menguruskan prioriti,” kata Aminuddin.

Sebelum ini dilaporkan, Rang Undang-Undang Pencegahan Dan Pengawalan Penyakit Berjangkit (Pindaan) 2021 atau Akta 342 bagi bacaan kali kedua dan ketiga di Dewan Rakyat ditangguhkan ke sidang Parlimen akan datang.

Menurut Menteri Kesihatan, Khairy Jamaluddin Abu Bakar, penangguhan yang dibuat itu juga wajar memandangkan isu berkenaan mempunyai pandangan yang berbeza-beza.


Empat beranak antara lima maut kemalangan

KUANTAN, 29 Rejab 1442H, Sabtu – Empat beranak antara lima yang maut dalam kemalangan jalan raya di Kilometer 334 Jalan Kuala Lumpur-Kota Bharu, berhampiran Simpang Gesing di Raub, kira-kira 240 kilometer dari sini, semalam.

Ketua Jabatan Siasatan dan Penguatkuasaan Trafik Pahang Supt Kamarulzaman Jusoh berkata, kemalangan pada 3.15 petang itu melibatkan sebuah kenderaan pelbagai guna (MPV) Toyota Hilux dan sebuah kereta Chevrolet Optra yang dinaiki keluarga terbabit.

Mereka yang maut ialah bekas tentera Muhamad Fadzli Aming, 45, yang memandu kereta, isterinya Nur Asyitah Abu Samah, 44, serta dua anak mereka Muhammad Iqmal, 13, dan Irina Nur Qhalesya, tujuh, yang beralamat di Kampung Jeruas Sega, Raub.

Nur Asyitah disahkan maut di tempat kejadian, sementara Irina Nur Qhalesyah meninggal dunia di Hospital Kuala Lipis, manakala Muhamad Fadzli dan Muhammad Iqmal, meninggal dunia semasa menerima rawatan di Hospital Raub.

Turut maut ialah penumpang Toyota Hilux, Wan Syahrul Munif Wan Jaffar, 44, manakala rakannya berusia 30 tahun yang memandu, cedera di tangan dan kini menerima rawatan di Hospital Raub.

“Kemalangan dipercayai berlaku apabila Toyota Hilux yang dalam perjalanan dari Kuala Lumpur ke Kota Bharu, Kelantan hilang kawalan, dan masuk ke laluan bertentangan sebelum bertembung kereta dinaiki keluarga tersebut.

“Pemandu kereta dipercayai tidak dapat mengelak kerana jarak yang terlalu hampir dan kemalangan mengakibatkan kedua-dua kenderaan terlibat remuk teruk pada bahagian hadapan,” katanya menerusi kenyataan di sini, hari ini.

Kamarulzaman berkata, bedah siasat dijalankan di Hospital Raub dan siasatan lanjut dijalankan di bawah Seksyen 41(1) Akta Pengangkutan Jalan 1987. -Bernama


Rakyat Gabon turun ke jalanan rai penggulingan Presiden Ali Bongo

DOUALA, 14 Safar 1445H, Khamis – Rakyat di Gabon beramai-ramai turun ke jalan raya untuk meraikan penggulingan kerajaan pro-Perancis, Presiden Ali Bongo.

Semalam, penduduk di ibu negara Libreville dan beberapa bandar lain berkumpul untuk meraikan penggulingan Ali, beberapa jam selepas pegawai kanan tentera mengumumkan rampasan kuasa dan penahanan presiden yang baru dipilih semula itu di bawah tahanan rumah.

Rampasan kuasa tentera berlaku beberapa minit selepas keputusan pilihan raya presiden menunjukkan Ali memenangi penggal ketiga yang didakwa ditipu, seterusnya melanjutkan pemerintahan 55 tahun keluarganya di negara kaya minyak, Afrika Tengah.

Pemimpin rampasan kuasa mendakwa bahawa pilihan raya yang diadakan pada hujung minggu adalah tidak boleh dipercayai, mendorong mereka untuk merampas kuasa kerana berunsur penipuan.

Pemerhati antarabangsa juga telah mengkritik pilihan raya tersebut.

Penentang berkata, keluarga Ali hampir tidak melakukan apa-apa untuk berkongsi kekayaan minyak dan perlombongan negeri itu dengan 2.3 juta penduduk negara selama lebih setengah abad mentadbir Gabon.

Jurucakap kerajaan Perancis, Olivier Veran berkata, Paris memberi perhatian menyaksikan peristiwa itu dan mengulangi keinginan untuk melihat keputusan pilihan raya dihormati.

Perancis mempunyai kira-kira 400 tentera yang ditempatkan secara tetap di Gabon untuk latihan dan sokongan ketenteraan, termasuk di pangkalan di ibu negara Libreville, selain mempunyai hubungan ekonomi yang meluas dengan negara Afrika itu dalam sektor perlombongan dan minyak.

Sementara itu, Jerman juga mengecam rampasan kuasa itu sambil mengakui terdapat kebimbangan dengan pemilihan yang mendahului pengambilalihan tentera negara Afrika tengah itu.

“Ia bukan terpulang kepada tentera untuk campur tangan secara kekerasan dalam proses politik. Rakyat Gabon mesti boleh menentukan masa depan mereka secara autonomi dan bebas,” kata Kementerian Luar Jerman.

Jurucakap keselamatan negara White House, John Kirby juga berkata, Amerika Syarikat (AS) amat prihatin dengan peristiwa di Gabon.

Kirby berkata, semua kakitangan dan tentera kedutaan AS telah diambil kira selepas pegawai itu menggulingkan kerajaan pro-Barat Presiden Bongo.

“Ia amat membimbangkan kami. Kami akan kekal sebagai penyokong rakyat di rantau ini, penyokong rakyat Gabon dan tuntutan mereka untuk tadbir urus berdemokrasi,” katanya. – Agensi


Isu air: Jangan biarkan Pulau Pinang jadi Singapura 2

JANGAN biarkan Pulau Pinang jadi Singapura 2.

Kurangkan sikap ultra kiasu pemimpin Pulau Pinang. Ajar dia erti adab, syukur dan menghormati orang lain. Jangan biarkan ultra kiasu ini terus kurang ajar.

Ambillah pengajaran apa yang telah berlaku dalam hubungan antara Malaysia-Singapura.

Sehingga kini, bila kerajaan mahu menaikkan harga air mentah daripada harga tiga sen per seribu gelen kepada harga yang lebih munasabah, Singapura langsung tidak mahu terima.

Pernah satu ketika, apabila kerajaan terus mendesak, ultra kiasu Singapura menjawab bahawa penyelesaiannya adalah perang.

Apakah amaran ini seperti tidak cukup untuk kita dalam menilai hubungan dengan pulau kedua selepas Singapura.

Bekas Perdana Menteri, Tun Dr Mahathir Mohamad amat tegas dalam hubungan dengan Singapura. Beberapa kali Tun M telah membangkitkan isu ini. Tun M menyifatkan harga semasa jualan air kepada Singapura sebagai tidak munasabah.

Sampai bila harga yang ditetapkan pada kadar tiga sen bagi setiap 1,000 gelen air mentah sejak 1962 itu akan berterusan? Sangat tidak munasabah.

Saya ulang, RM0.30 per 1000 gelen, bukannya RM0.30 segelen yer… Manakala Singapura menjual semula air terawat kepada Johor pada harga RM0.50 setiap 1,000 gelen.

Singapura untung atas angin, jual semula air Johor kepada Johor, yang telah diproses.

Menurut Perjanjian Air 1962, tempoh perjanjian antara Malaysia dan Singapura yang lebih kurang 100 tahun akan berakhir pada 2061.

Malaysia membekalkan Singapura 250 juta gelen air mentah sehari pada harga RM0.03 setiap 1,000 gelen.

Apa yang boleh dibeli dengan harga tiga sen? Tetapi itulah harga yang kita jual kepada Singapura daripada tahun 1962 hingga 2061. Baik sungguh budi Malaysia.

Sepatutnya harga barang perlu ikut keadaan semasa iaitu RM3.00 per 1000 gelen, bukan tiga sen.

Lebih menyedihkan lagi, kolam tadahan air di Johor dijaga sepenuhnya tentera Singapura.

Kita sendiri mahu masuk pun terlalu sukar.

Apakah kita mahukan perkara sama berulang antara Kedah-Pulau Pinang? Keadaan mungkin berbeza. Tetapi tidak mustahil berlaku.

Ultra kiasu Pulau Pinang mendakwa, Menteri Alam Sekitar dan Menteri Besar Kedah bersekongkol dan menyerang negeri itu dalam isu air.

Kedua-duanya bekerjasama untuk ‘memeras wang’ daripada Pulau Pinang apabila bagi meneruskan projek kerajaan Kedah mengurangkan bekalan air ke Pulau Pinang melalui pembinaan tangki air besar di sepanjang Sungai Muda.

Kepada ultra kiasu, kali ini kamu bertemu buku dengan ruas. Baru kamu tahu langit tinggi atau rendah.

Sebelum ini, bukan makin lagi lagaknya. Sombong dan bongkak. Saya tabik Menteri Kedah.

Ultra kiasu menuduh lagi, kerajaan diterajui Perikatan Nasional (PN) dan PAS bersikap ‘tidak peduli dan tidak bertanggungjawab’ terhadap hak Pulau Pinang untuk mengambil air dari Sungai Muda semata-mata kerana kepentingan politik mereka.

Kata ultra kiasu lagi, selama 64 tahun sebelum ini, tidak ada kerajaan persekutuan yang bersekongkol dengan kerajaan negeri lain untuk mengancam penduduk negeri lain dengan ‘meminum air selut’.

Dengan bongkaknya ultra kiasu ini berkata lagi, kerajaan Pulau Pinang dan DAP akan mempertahankan sekeras-kerasnya hak Pulau Pinang untuk mendapat air bersih, selain menambah bahawa mereka bersedia mengheret kedua-dua kerajaan Kedah dan persekutuan ke mahkamah atas perkara itu.

Saya tidak berkata apa-apa melainkan, silakanlah saman, tidak ada siapa yang menghalang.

Sila bawa ke muka pengadilan, lihat siapa menang.

Secara logiknya, adakah kerajaan negeri Kedah perlu bertanya kepada kerajaan Pulau Pinang untuk pembangunan negerinya?

Kalau dah tahu bergantung sumber kepada negeri lain, belajarlah menghormati orang lain.

Ini tidak, sombong bukan main. Lagi pun bukannya banyak sangat yang dituntut oleh kerajaan negeri Kedah, jika dibandingkan dengan kos terowong.

Tetapi inilah sifat ultra kiasu. Sama seperti Singapura. Dia tidak mahu kongsi walaupun sedikit. Dia nak makan semua.

Minggu lalu, Kedah mendedahkan rancangan membina 14 takungan air besar di sepanjang Sungai Muda, selain empangan yang akan memperlahankan aliran air di hujung sungai yang mengalir ke perairan Pulau Pinang.

Pulau Pinang bergantung kepada sungai untuk memenuhi 80 keperluan airnya.

Ketika mengumumkan projek itu, MB Kedah mengingatkan Pulau Pinang supaya ‘bersedia’ menyedut lumpur dari hujung Sungai Muda (di Kepala Batas) jika ia tidak membayar ganti rugi kepada Kedah bagi air yang diambil.

Katanya, takungan air berkenaan diperlukan bagi menjimatkan air untuk pengairan padi dan memastikan bekalan air mencukupi untuk rakyat Kedah pada musim kemarau.

Suruhanjaya Perkhidmatan Air Nasional (SPAN), yang berada di bawah Kementerian Alam Sekitar dan Air menyambut baik rancangan kerajaan Kedah. Ia merupakan idea yang baik kerana dapat menakung lebihan air hujan untuk digunakan pada musim kemarau.

Kepada MB Kedah, teruskanlah apa yang terbaik untuk negeri Kedah.

Ultra kiasu Pulau Pinang mesti diajar erti mengenang budi, adab dan syukur.

Pertama, kena bertegas. Jangan sama sekali undur dengan keputusan tersebut. Itulah cara paling baik untuk mengajar ultra kiasu.

Kedua, ultra kiasu tidak makan saman jika kita terus berlembut. Ambil pengajaran besar hubungan Malaysia-Singapura dalam isu air ini.

Ketiga, begitu juga teruskan projek pembinaan lapangan terbang yang mahu dibina di Kulim. Bersaing secara sihat. Ultra kiasu memang tidak mahu bersaing secara sihat.

Ambil juga pengajaran hubungan Malaysia (Johor) – Singapura. Singapura tidak akan mengalah kepada Johor dalam apa jua perkara yang mendatangkan kerugian kepadanya. Misalnya, dalam isu pelabuhan dan jambatan bengkok.

Jika Singapura jenis yang mengenang budi, sudah tentu ultra akan bersetuju untuk kaji semula harga air tersebut, yang langsung tidak masuk akal. Malangnya, mereka terus berkeras.

Tidak cukup dengan itu, ruang udara, lambang kedaulatan negara, turut dicerobohinya. Apa yang mampu kita buat?

Kesimpulannya, dalam berhadapan dengan ultra kiasu, ketegasan adalah paling penting. Jangan sama sekali mengalah, jika sekiranya kita di pihak yang benar. Mengalah lagi, bermakna, kita terus menggalakkan mereka menjadi lebih ultra kiasu lagi, dalam semua hal.

Prof Dr Ridhuan Tee Abdullah


Muhyiddin jamin peluang PN menang PRU15 cerah

BANGI, 9 Rabiulawal 1444H, Khamis – Tan Sri Muhyiddin Yassin memberi jaminan Perikatan Nasional (PN) mempunyai peluang cerah untuk memenangi Pilihan Raya Umum Ke-15 (PRU-15).

Pengerusi PN itu berkata, kemenangan boleh dicapai apabila semua pihak bersatu hati dan bersungguh-sungguh dalam gerak kerja jentera pilihan raya.

“Saya tegaskan pilihan raya ini cukup penting bukan sahaja untuk kita tetapi juga untuk negara menentukan hala tuju yang kita akan bawa bagi tempoh lima hingga 10 tahun akan datang.

“Kita juga ada tugas besar iaitu untuk memastikan negara kita tidak terus terjunam ke lembah kerosakan yang lebih dalam,” katanya dalam kenyataan, hari ini.

Beliau pada masa sama mempersoalkan adakah rakyat mahu terus berada dalam sebuah kerajaan yang dikuasai oleh sebuah parti yang tidak amanah, rasuah, kleptokrasi dan penuh kebobrokan.

Justeru, katanya semua pihak mempunyai tanggungjawab besar iaitu menyakinkan rakyat untuk melaksanakan keputusan yang bijak.

Saya tegaskan sekali lagi kita ada tanggungjawab besar iaitu menyakinkan rakyat bahawa mereka ada tugas penting untuk melaksanakan satu keputusan yang bijak.

“…bagi memastikan negara ini tidak jatuh kepada sebuah parti yang tidak amanah yang boleh memusnahkan masa depan negara,” katanya.


3 maut, 2 parah nahas kereta-treler

KUALA BERANG, 18 Zulkaedah 1441H, Jumaat – Tiga lelaki maut manakala dua lagi cedera parah dalam kemalangan melibatkan sebuah treler dan sebuah kereta jenis Toyota Vios di Kilometer 42, Jalan Kuala Jeneris-Sungai Gawi (Aring) semalam.

Ketua Polis Hulu Terengganu, DSP Mohd Adli Mat Daud berkata, ketiga-tiga mangsa yang maut menaiki Toyota Vios bersama dua yang lain, dalam perjalanan dari arah Bera, Pahang menghala ke Perak dan dikatakan terlanggar lopak air lalu hilang kawalan dan terbabas memasuki laluan lori treler yang dalam perjalanan dari arah Gua Musang, Kelantan menghala ke Pelabuhan Gebeng, Kuantan, Pahang.

“Dalam kejadian pukul 7.30 malam itu pemandu kereta, Noriskandar Muzafar, 33, penumpang hadapan, Wan Ahmad Adam Murshidy Wan Rosli, 24, dan penumpang belakang, Zulkarnain Buniyami, 18, meninggal dunia di lokasi kejadian.

“Dua lagi penumpang, Afif Safwan Mohd Zuki, 21, dan Mohamad Rusydi Md Said, 26, yang cedera dirawat di Hospital Hulu Terengganu,” katanya dalam satu kenyataan, hari ini.

Mohd Adli berkata,mayat mangsa dibawa ke Unit Forensik Hospital Hulu Terengganu untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. – Bernama


Pensyarah maut dijerut, suami berlakon cari isteri kaburi polis

SEPANG, 13 Zulhijjah 1441H, Isnin – Suspek yang menjerut leher isterinya dengan tudung sehingga mati berlakon seolah-olah tidak mengetahui apa yang terjadi kepada mangsa, yang juga seorang pensyarah, kata Ketua Polis Daerah Sepang ACP Wan Kamarul Azran Wan Yusof.

Menurut laporan, suspek yang berumur 41 tahun dan juga seorang sukarelawan pertubuhan bukan kerajaan dikatakan berpura-pura mencari isterinya bersama anak perempuan mereka berusia 14 tahun, menggunakan perkhidmatan e-hailing selepas membunuh mangsa di Taman Mas, Putra Perdana, Sepang pada Rabu lepas.

Mayat pensyarah Universiti Islam Antarabangsa Malaysia (UIAM) Profesor Madya Dr Maizatulnisa Othman, 40, ditemui pada Khamis di dalam sebuah kenderaan berhampiran tasik PKNS Pinggiran Cyberjaya, Dengkil di sini.

“Dia berlakon nak elak daripada disyaki,” kata Wan Kamarul Azran hari ini berhubung perkembangan kes itu.

Wan Kamarul Azran semalam dilaporkan berkata, Balai Polis Cyberjaya menerima panggilan telefon daripada suspek pada kira-kira 1 pagi 30 Julai yang memaklumkan isterinya berada dalam keadaan tidak sedarkan diri di dalam kereta berhampiran tasik berkenaan, selepas mendakwa mangsa tidak pulang ke rumah sejak 4 petang Rabu.

Helah lelaki itu bagaimanapun dihidu pihak berkuasa apabila siasatan mendapati, pasangan berkenaan mempunyai masalah rumah tangga dan dia kemudian mengaku menjerut leher isterinya dengan tudung.

Suspek ditahan reman selama tujuh hari bermula 31 Julai sehingga Khamis ini (6 Ogos).

Wan Kamarul Azran berkata, polis telah membuat ujian saringan air kencing ke atas lelaki itu namun didapati negatif dadah.

Sementara itu, catatan di laman sosial Facebook mendapati kenalan mangsa terkejut dengan kematiannya.

“Buat sahabatku Maizatul Othman, sukar buat kami semua menerima khabar pemergianmu yang tidak disangka. Arwah seorang yang baik hati dan sangat merendah diri. Semoga semua urusanmu dipermudahkan di sana. Sahabat, terima kasih untuk segalanya. Sesungguhnya Allah lebih menyayangimu. Al-Fatihah,” kata pemilik akaun ‘Tis Abdullah.’

Pemilik akaun ‘Huda Harith’ memuat naik ucapan takziah serta mengajak pelajar UIAM yang mengenali mangsa supaya bersama-sama sedekahkan al-Fatihah.

“Dia seorang pensyarah yang sangat baik. Pagi-pagi kalau ada masa selalu pergi bilik puan… kalau dia bawa makanan, dia akan panggil kami bagitahu dia bawa sandwich pagi tu. Kemudian lawatan tak dirancang kami ke Melaka, pakai baju yang sama lagi. Sesungguhnya dia insan yang sangat baik, pemurah dan tak lokek dengan senyuman, mendengar masalah. Tak sah kalau tak cari dia lepas kelas. Tenanglah puan di sana,” tulis Huda Harith dalam catatannya.

Menteri Pengajian Tinggi Datuk Dr Noraini Ahmad turut memuat naik ucapan takziah di laman Facebook beliau: “Salam takziah kepada seluruh keluarga arwah. Semoga arwah ditempatkan dalam kalangan orang-orang yang beriman dan seluruh ahli keluarga tabah menghadapi dugaan Allah. Al-Fatihah.” -Bernama


UMNO takkan boleh menang sendirian

BANGI, 25 Zulhijjah 1443H, Isnin – UMNO perlu sedar realiti bahawa parti itu tidak akan menang jika bersendirian sebaliknya memerlukan parti Melayu yang lain, terutamanya PAS untuk memerintah.

Pemerhati politik, Prof Dr Mohd Ridhuan Tee Abdullah berkata, kemenangan UMNO (BN) dalam Pilihan Raya Negeri (PRN) Melaka, Johor, Sabah dan Sarawak, tidak boleh dijadikan ukuran kerana setiap negeri mempunyai budaya politik yang berbeza.

“Dalam konteks Malaysia lagi jelas UMNO tidak boleh menang jika bersendirian. Tanpa parti-parti Bumiputera Sabah dan Sarawak, pastinya UMNO akan tumbang, dan laluan untuk Perdana Menteri dalam kalangan UMNO adalah sukar.

“Sebab itu, saya sarankan buatlah muhasabah. Jika tidak mahu ‘parti tikam belakang’ seperti PPBM (Bersatu), seperti yang Timbalan Presiden UMNO sebut, sekurang-kurangnya berpakatlah dan terimalah PAS, meskipun PAS terpaksa menjaga keduanya UMNO dan Bersatu,” katanya.

Menurut beliau, politik Malaysia hari ini, formulanya mudah, bergantung kepada UMNO dan PAS sahaja, dengan sokongan dan dukungan Bumiputera Sabah dan Sarawak.

“Usah dikira lagi MCA dan Gerakan, parti ini tidak ada kekuatan. Ada pun serupa tiada. Hanya menumpang tuah undi Melayu. Menang pun MCA tidak menguntung, cuma menjadi bertambah warna sahaja.

“Saya yakin bila UMNO-PAS menang di Semenanjung Tanah Melayu, mereka tidak akan ketepikan Bumiputera Sabah dan Sarawak. Begitu juga dengan bukan Melayu, pasti ada jawatan strategik yang diberikan.

“Sebab itu, MCA, MIC dan Gerakan jangan lebih garpu daripada sudu, merasakan dirinya kuat, tetapi langsung tidak kekuatan,” katanya.


Institusi raja langkaui politik

BANGI, 10 Rabiulawal 1442H, Selasa – Keputusan Yang di-Pertuan Agong – tidak mengisytiharkan darurat – selepas berunding dengan Raja-Raja Melayu menyaksikan institusi raja terbabit secara langsung dalam hal ehwal pentadbiran negara.

Realiti politik – pentadbiran negara berasaskan Perlembagaan – dan politik negara ini perlu difahami bahawasanya institusi raja melangkaui politik.

Malah, menjadi teras kepada sistem politik sebagaimana diperuntukkan – misalnya oleh Perkara 150(2B) yang memberi kuasa kepada Yang di-Pertuan Agong untuk memasyhurkan sesuatu ordinan jika baginda berasakan perlu.

Dari sisi lain, keputusan baginda itu juga memberi ruang pemikiran berbeza dalam kalangan pengamal undang-undang dan pentadbir khususnya, kata Profesor di Fakulti Sains Pentadbiran dan Pengajian Polisi, Universiti Teknologi MARA (UiTM), Datuk Dr Nasrudin Mohammed.

Dalam hal ini, beliau berkata, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sentiasa memiliki ruang masa dan kesempatan untuk mendapatkan pandangan dan pendirian Raja-Raja lain, melalui platform Majlis Raja-Raja sebagaimana diperuntukkan butiran 6 Jadual Kelima, atau memanfaatkan Perkara 130 Perlembagaan Persekutuan.

“Apa yang sudah berlaku itu memberi banyak sisi yang boleh difikirkan secara kritis oleh semua rakyat dan kalangan ahli politik khasnya,” katanya menulis di Berita Harian.

Kelmarin, Seri Paduka bertitah tiada keperluan untuk mengisytiharkan darurat di negara ini buat masa ini.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, keputusan itu dibuat hasil perbincangan dalam mesyuarat khas Raja-Raja Melayu di Istana Negara, 25 Oktober lalu.

Dr Nasrudin bagaimanapun berkata, keputusan Agong sedikit sebanyak memberi gambaran tidak positif mengenai aspek pengurusan maklumat dan analisis risiko kepada Perdana Menteri.

Ini membabitkan sisi pengurusan strategik, perundingan dan kepintaran risikan di pihak Perdana Menteri yang akan dipersoal bukan sahaja oleh musuh politik, bahkan juga pihak lain.

Sebahagian pihak mungkin melihat kewibawaan Muhyiddin tercalar kerana gagal memberi nasihat yang dirasakan patut oleh Al-Sultan Abdullah.

“Perdana Menteri kini berhadapan dilema memilih keutamaan sebelum membuat sebarang keputusan, terutamanya keputusan bersifat strategik, yakni politik.

Katanya, beberapa kemungkinan senario buruk boleh digambarkan.

“Antaranya termasuk kemungkinan deadlock – tiada pakatan atau parti yang mempunyai majoriti.

“…atau gridlock (pertelagahan antara kerajaan dan pembangkang sehingga tidak memungkinkan tercapainya persetujuan meluluskan usul atau undang-undang, atau mungkin juga prorog – aktiviti Parlimen dihentikan tanpa dibubarkan),” katanya.

Selain itu, Dr Nasrudin berkata, Perdana Menteri berdepan persoalan menyusun semula strategi parti politiknya demi kelangsungan hidup politik, bagaimanapun ia sesuatu yang amat sukar.

“Di atas kertas, kekal bersekutu dengan UMNO adalah jalan terbaik bagi Muhyiddin. Namun, untuk berbuat demikian, beliau perlu menelan ego dan ketegasan prinsipnya.

“Penting untuk diredakan sentimen kekecewaan dan kemarahan akar umbi UMNO melalui ganjaran yang mungkin dianggap sangat besar yang terpaksa diberikan kepada parti itu.

“Mungkin ini satu-satunya jalan realistik yang ada di hadapan?,” soalnya.


SPR siap siaga hadapi banjir hari mengundi DUN Tioman

ROMPIN, 8 Jamadilawal 1444H, Sabtu – Suruhanjaya Pilihan Raya (SPR) dalam keadaan siap siaga menghadapi banjir pada Pilihan Raya Umum ke-15 (PRU15) Dewan Undangan Negeri (DUN) Tioman susulan Monsun Timur Laut.

Bagaimanapun, Setiausaha SPR, Datuk Ikmalrudin Ishak berkata, setakat ini tiada pusat mengundi bagi pilihan raya itu yang dibuka di kawasan berisiko banjir dan pengundi tidak perlu khuatir untuk keluar menunaikan tanggungjawab.

“Sembilan pusat mengundi yang kita sedia juga adalah sebagai pusat pemindahan sementara (PPS) dan insya-Allah lokasi ini tidak ditenggelami banjir,” katanya kepada pemberita selepas meninjau proses pengundian awal di Ibu Pejabat Polis Daerah (IPD) Rompin hari ini.

Sebanyak 17 pusat mengundi akan dibuka bagi PRU15 DUN Tioman dengan lima daripadanya terletak di Pulau Tioman.

PRU15 DUN Tioman akan berlangsung Rabu ini (7 Disember) selepas ditangguhkan ekoran kematian calon Perikatan Nasional (PN) Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.

Pilihan raya itu melibatkan saingan lima penjuru antara calon Barisan Nasional (BN) Datuk Seri Mohd Johari Hussain, Mohd Fadzli Mohd Ramly (Pakatan Harapan), Nor Idayu Hashim (Perikatan Nasional), Osman A Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga Pengundi Tidak Hadir Luar Negara.-  Bernama


Beban kerja bukan PdP punca guru mahu bersara awal

BANGI, 1 Zulhijjah 1444H, Selasa – Beban kerja tidak berkaitan pengajaran dan pembelajaran (PdP) antara faktor utama yang menyumbang kepada trend guru Bahasa Melayu serta Bahasa Inggeris memohon bersara awal daripada perkhidmatan.

Pensyarah Kanan, Sekolah Pendidikan Fakulti Sains Sosial dan Kemanusiaan UTM, Prof Madya Dr Abdul Halim Abdullah berkata, skop kerja guru yang berlebihan menyebabkan ramai berasa tertekan dan hilang motivasi untuk menjalankan tugas.

Katanya, kajian mendapati secara purata seorang guru menggunakan sebanyak 39.5 jam (61.3 peratus) untuk urusan akademik, manakala 24.6 jam (38.7 peratus) digunakan untuk urusan bukan akademik.

“Situasi ini turut dialami guru mengajar bahasa Melayu dan Inggeris. Seperti guru lain, guru bahasa Inggeris dan bahasa Melayu juga mungkin mengalami beban kerja tinggi dan tanggungjawab pentadbiran boleh menyebabkan keletihan.

“Dalam beberapa kes, guru bahasa Inggeris dan Melayu mungkin mempunyai tanggungjawab tambahan seperti mengendalikan kelab bahasa, menganjurkan acara berkaitan bahasa atau menyelaras peperiksaan kemahiran bahasa.

“Tugas tambahan ini boleh menambahkan tekanan dan mungkin menyumbang kepada keputusan mereka bersara awal,” katanya menulis di Berita Harian.

Mengulas lanjut, beliau turut berkongsi satu lagi contoh kajian yang dijalankan bagi mengenalpasti faktor guru bersara awal, terutamanya di sekolah menengah.

“Guru mengajar Bahasa Melayu dan Inggeris mungkin menghadapi tekanan kerja tinggi, termasuk beban kerja berat, pengurusan tidak efektif dan kesan psikologi daripada bekerja dalam sistem pendidikan mencabar.

“Tekanan ini boleh mengakibatkan keletihan, mungkin menjadi sebab mengapa guru memilih untuk bersara awal dan mencari gaya hidup yang lebih seimbang.

“Hal ini selari dengan dapatan kajian diterbitkan Oxford University Press, beban kerja tinggi, tekanan dan persekitaran kerja menyumbang kepada guru berpengalaman meninggalkan profesion ini,” katanya.

Beliau mencadangkan agar Kementerian Pendidikan Malaysia (KPM) memperkuatkan program dan dasar pendidikan sedia ada seperti dasar Memartabat Bahasa Melayu dan Memperkukuh Bahasa Inggeris (MBMMBI).

“Langkah KPM sebelum ini seperti memansuhkan pertandingan, sambutan atau majlis pada semua peringkat tidak memberi impak besar terhadap murid, memberi peluang kepada pendidik menggunakan lebih banyak masa mereka memahami potensi dan bakat ada dalam diri setiap murid dan kemudian digilap serta dikembangkan lagi.

“Namun, langkah ini perlu dipastikan dijayakan dan direalisasikan setiap pihak dalam ekosistem pendidikan. KPM juga seharusnya memastikan cadangan keperluan mewujudkan pembantu guru bukan hanya retorik semata-mata,” katanya.


Menteri Israel ancam serang rakyat Palestin

TEL AVIV, 15 Syaaban 1444H, Rabu – Menteri Keselamatan Israel, Itamar Ben-Gvir mengancam akan membalas kembali perbuatan pihak yang mencederakan peneroka haram Israel.

Memetik laporan media Israel, Ben-Gvir berjanji akan mengarahkan polis Israel ‘menumpahkan darah’ setiap orang yang mencederakan peneroka haram negara itu.

Kenyataan Ben-Gvir itu dibuat selepas tentera pendudukan Israel membunuh enam rakyat Palestin di bandar Jenin, Tebing Barat pada Selasa.

Kementerian Kesihatan Palestin memaklumkan, enam rakyat Palestin terbunuh dan sembilan lagi cedera, termasuk seorang dilaporkan parah selepas tentera pengganas Israel menyerbu kem pelarian Jenin.

Menurut kementerian, warga Palestin yang terbunuh berusia antara 22 dan 49 tahun.

Mereka adalah Muhammad Wael Ghazzawi, Tariq Ziyad Natour, Ziyad Amin Al-Zar’ini, Abdel Fattah Hussein Kharousha, Moatasem Nasser Sabbagh, dan seorang syahid yang tidak dikenali.- Agensi


5,648 unit hartanah di Johor tak terjual

ISKANDAR PUTERI, 25 Muharram 1442H, Ahad – Sebanyak 5,648 unit hartanah membabitkan pelbagai jenis kediaman di Johor tidak terjual setakat ini, kata Pengerusi Jawatankuasa Perumahan dan Kerajaan Tempatan Negeri, Ayub Jamil.

Beliau berkata, unit hartanah ini termasuklah kediaman jenis kos rendah bertingkat dan kondominium mewah.

“Di seluruh Johor, terdapat sebanyak 5,648 hartanah tidak terjual dengan jumlah terbesar di Johor Bahru sebanyak 4,765 unit.

“Selain itu, antaranya Batu Pahat (290 unit), Kluang (270), Kulai (147) dan Pontian (86),” katanya pada persidangan Dewan Undangan Negeri (DUN) Johor di Kota Iskandar di sini, hari ini.

Beliau berkata demikian ketika menjawab soalan tambahan Dzulkefly Ahmad (PH-Kota Iskandar) yang ingin tahu mengenai jumlah unit hartanah tidak terjual di Johor serta pelan dan perancangan kerajaan negeri untuk memastikan lot-lot rumah Bumiputera yang tidak terjual di negeri ini dapat dilepaskan kepada pembeli lain.

Ayub berkata, kerajaan negeri sedang memuktamadkan satu skim sewa beli untuk memudahkan proses pembelian hartanah di Johor.

Katanya, skim itu membabitkan hartanah yang dijual dengan anggaran harga antara RM300,000 dan RM1.25 juta.

“Usaha ini dibuat berikutan masalah utama pembelian hartanah adalah kesukaran mendapatkan pembiayaan daripada bank. Itu isu utamanya.

“Bagaimanapun, skim ini berbeza dengan skim biasa. Pembeli hanya perlu menyediakan RM3,000 berbanding sekurang-kurangnya RM30,000 untuk pembayaran pendahuluan,” katanya.

Beliau berkata, langkah itu akan membantu pembeli yang tidak perlu menanggung komitmen awal yang besar. -Bernama


Remaja dikompaun RM5,000 tanggal gelang kuarantin

IPOH, 24 Zulhijjah 1442H, Selasa – Gara-gara menanggalkan gelang kuarantin bagi tujuan keluar ke tempat awam, seorang remaja perempuan dikenakan kompaun sebanyak RM5,000.

Ketua Polis Daerah Taiping ACP Osman Mamat berkata remaja berusia 17 tahun itu dikenakan kompaun di bawah Peraturan 17 (Peraturan-Peraturan Pencegahan dan Pengawalan Penyakit Berjangkit) (Langkah-Langkah Di dalam Kawasan Tempatan Jangkitan) (Pelan Pemulihan Negara) 2021.

“Polis mengesan satu video yang tular di media sosial memaparkan seorang remaja dipercayai telah menanggalkan gelang kuarantin berwarna merah jambu tanpa kebenaran Kementerian Kesihatan (KKM) bagi tujuan keluar ke tempat awam.

“Polis berjaya mengesan remaja terbabit dan hasil siasatan mendapati kejadian tersebut berlaku di Kamunting,Taiping,” katanya dalam satu kenyataan hari ini.

Osman turut mengingatkan individu yang didapati sengaja melanggar peraturan akan diambil tindakan sewajarnya di bawah Akta Pencegahan dan Pengawalan Penyakit Berjangkit 1988 (Akta 342).

Sejak semalam, video berdurasi 31 saat itu tular di aplikasi TikTok memaparkan seorang remaja yang memakai topi keledar menanggalkan gelang merah jambu di sebuah kediaman kerana mahu keluar bersiar-siar. – Bernama


UMNO cadang kerajaan bawa usul percaya terhadap Perdana Menteri

KUALA LUMPUR, 3 Rabiulakhir 1442H, Khamis – Datuk Seri Dr Ahmad Zahid Hamidi (BN-Bagan Datuk) mencadangkan kerajaan membawa usul undi percaya terhadap Perdana Menteri Tan Sri Muhyiddin Yassin di Dewan Rakyat.

Membahaskan Rang Undang-undang Perbekalan 2021, Presiden UMNO itu berkata kerajaan perlu menjadikan usul undi percaya sebagai urusan kerajaan yang diutamakan untuk dibawa pada persidangan Dewan Rakyat ini.

“Sama ada terdapat usul undi percaya atau sebaliknya, ia hendaklah diuji di dewan yang mulia ini. Jika ini tidak dapat dilakukan kerana kekangan peraturan mesyuarat, sesuatu mesti disesuaikan, dengan urusan kerajaan mesti diutamakan

“Biarlah kerajaan yang menjadikannya sebagai urusan kerajaan diutamakan menjadi usul undi percaya dibawa ke dewan yang mulia ini,” katanya.

Ahmad Zahid juga mahu agar mandat rakyat dikembalikan kepada rakyat secepat mungkin kerana suara rakyat perlu diberi keutamaan.

“Dalam perkara ini, kita ketepikan perbezaan sama ada di sebelah sini atau sebelah sana (blok kerajaan atau pembangkang) demi rakyat, demi dewan yang mulia ini. Marilah kita bersatu hati untuk melihat mandat rakyat harus diberikan semula kerana mandat rakyat adalah mandat keramat,” katanya.

Beliau berkata proklamasi darurat bukan pilihan malah telah ditolak oleh Yang di-Pertuan Agong dan Majlis Raja-Raja Melayu dan sehubungan itu percubaan untuk mencadangkan proklamasi darurat seluruh negara dalam apa bentuk sekali pun wajib ditolak oleh ahli dewan yang mulia ini.

“Namun, rakyat menerima proklamasi darurat setempat yang diumumkan untuk Batu Sapi, kita memahaminya,” katanya.

Menyentuh mengenai Belanjawan 2021, Ahmad Zahid mencadangkan agar yuran penuntut universiti dikurangkan memandangkan terdapat 1.1 juta penuntut institut pengajian tinggi awam dan swasta yang terjejas, selain belia dan lepasan sekolah yang merupakan penganggur tidak ketara juga mesti diberi kepedulian.

“Lihatlah juga doktor-doktor persendirian yang klinik persendirian mereka terpaksa ditutup. Kumpulan GP (pengamal perubatan umum) ini wajib dibantu dengan mewujudkan skim rangsangan ekonomi yang dapat membantu mereka kerana mereka kekurangan dan kehilangan pesakit,” katanya.

Selain itu, institusi kewangan dan syarikat kewangan berlesen perlu bersimpati dengan peminjam yang kehilangan pekerjaan dan kekurangan pendapatan. – Bernama


Kedutaan India penakut atau rasa bersalah?

HARI ini saya dan rakan-rakan serta ratusan umat Islam prihatin telah berhimpun di hadapan Kedutaan India untuk menyerahkan memorandum bantahan penghinaan Rasulullah.

Apabila kita tiba di sana, tiada pegawai yang sudi melayan dan menerima memorandum ini. Pintu dikunci rapi dengan penuh berhati-hati. Kita hanya boleh meninggalkan memorandum di bawah pintu sahaja.

Malah, saya difahamkan pada sebelah pagi beberapa sahabat dari YADIM juga telah hadir ke sini untuk menyerahkan memorandum mereka tetapi dihalau dengan begitu keras.

Saya kira, ini satu penghinaan kepada umat Islam di Malaysia dan pada masa yang sama mereka rasa bersalah serta ketakutan untuk menjawab persoalan-persoalan yang timbul.

Sebelum ini, saya sudah banyak berurusan dengan pelbagai kedutaan dalam pelbagai isu dan saya rasa ini yang paling teruk dan hina sekali.

Tidak pernah sesekali pun pegawai mana-mana kedutaan atau pejabat agensi antarabangsa melayan pelawat sedemikian rupa. Sekali gus, mencerminkan sikap tidak profesional kerajaan negara India dan gagal menguruskan isu.

Saya harap media-media tempatan dan antarabangsa dapat mengangkat peristiwa yang berlaku pada hari ini.

Saya menyeru agar masyarakat antarabangsa khususnya rakyat Malaysia agar terus menggerakkan serta menyemarakkan tekanan terhadap pemerintah negara India dalam isu ini.

Terima kasih kepada semua yang hadir tadi. Alhamdulillah.

Aminuddin Yahaya
Pengerusi PEMBELA


COVID-19: 1,123 kes baharu hari ini

KUALA LUMPUR, 19 Rabiulawal 1442H, Sabtu – Kes baharu COVID-19 yang direkodkan hari ini kekal empat digit iaitu 1,123 kes menjadikan jumlah kes positif dalam negara sebanyak 71,359 kes, kata Ketua Pengarah Kesihatan Tan Sri Dr Noor Hisham Abdullah.

Katanya, bilangan kes aktif kebolehjangkitan mencatat 10,775 kes, manakala jumlah kes pulih hari ini adalah 1,143 kes, menjadikan jumlah kumulatif kes pulih sebanyak 60,204 kes.

Menurutnya dalam kenyataan, daripada jumlah kes baharu berkenaan, terdapat lima kes import yang mendapat jangkitan dari luar negara, manakala penularan COVID-19 dalam negara pula ialah 1,118 kes.

“Kawasan di Lembah Klang melaporkan jumlah kes harian sebanyak 490 kes (43.6 peratus). Sabah melaporkan jumlah kes harian tertinggi, iaitu sebanyak 391 kes atau 34.8 peratus, diikuti oleh Kuala Lumpur dengan sebanyak 265 kes atau 23.6 peratus.

Beliau juga berkata terdapat empat kes kematian COVID-19 dilaporkan hari ini, menjadikan jumlah kumulatif kes kematian di Malaysia adalah 380 kes. – Bernama


Langgar protokol halal: Status TFI masih tergantung

BANGI,5 Zulkaedah 1443H, Ahad – Jabatan Kemajuan Islam Malaysia (Jakim) akan melakukan semakan audit sama ada meneruskan atau menggantung operasi penyembelihan yang didakwa melanggar protokol halal dalam proses penyembelihan haiwan di Australia.

Timbalan Ketua Pengarah (Operasi) Jakim, Datuk Dr Sirajuddin Suhaimee berkata, langkah terdahulu yang dilakukan kerajaan adalah menggantung serta-merta kelulusan diberikan kepada loji penyembelihan, Thomas Foods International (TFI) Lobethal, Australia dan tindakan susulan pula diambil selepas penggantungan berkenaan.

“Isu berkaitan rumah sembelihan di Australia kita akan buat secara teratur dan terancang.

“Memang kita sudah buat pengumuman untuk penggantungan. Susulannya kita akan buat audit review terhadap rumah sembelihan berkenaan sama ada akan diteruskan atau ditarik terus,” katanya.

Beliau berkata demikian ketika ditanya mengenai tindakan Jakim terhadap badan pensijilan halal, Islamic Council of Halal Meat in Australia Inc. (SICHMA) selepas mengesahkan TFI melanggar protokol halal dalam proses penyembelihan.

Sebelum ini SICHMA tampil membuat pendedahan rumah sembelihan Thomas Food Industries (TFI) di Australia, yang membekalkan daging kambing ke negara ini melanggar protokol halal dalam proses penyembelihan.

SICHMA, badan pensijilan halal yang bertanggungjawab dalam penyeliaan halal ke atas loji sembelihan berkata, perkara itu dibuktikan selepas menjalankan audit mengejut di TFI, 28 Mei lalu.

Laporan itu dibuat berdasarkan bukti rakaman video dan gambar menunjukkan haiwan-haiwan dilemaskan dalam takungan darah binatang yang disembelih terdahulu dan haiwan itu mati akibat lemas bukannya kerana disembelih.

Ini termasuk pengakuan terbuka sumber utama bekas penyembelih di rumah sembelihan itu yang mengakui segala dakwaan didedahkan mempunyai bukti bergambar dan rakaman video.

Terdahulu, kerajaan Malaysia menggantung serta-merta kelulusan import dari TFI sehingga siasatan menyeluruh dijalankan.

Pautan terdahulu;
https://ismaweb.net/2022/05/28/mengejutkan-tfi-langgar-protokol-halal-dalam-proses-sembelihan/


Jika penjajah mudahnya tukar nama asal, kenapa kita tak boleh?

BANGI, 9 Safar 1442H, Ahad – Jika penjajah dengan mudahnya menukar nama asal kepada nama baharu, mengapa kita tidak boleh lakukan sebaliknya, kata Profesor di Institut Antarabangsa Pemikiran dan Ketamadun Islam (ISTAC) UIAM, Prof Datuk Dr Ahmad Murad Merican.

Beliau berkata, walaupun beberapa tempat sudah dikembalikan kepada nama asal, seperti Telok Intan dan Pelabuhan Klang, banyak lagi yang masih kekal dengan nama penjajah termasuk di Pulau Pinang dan Melaka.

Katanya, sentimen mengubah atau mengembalikan kepada nama asal mahupun yang bersifat setempat dalam mencerminkan naratif nasional, sudah lama wujud dalam kalangan masyarakat Malaysia.

“Mengapa harus kita mengekalkan nama George Town, Butterworth atau St Paul Hill dalam sebuah negara yang merdeka dan berdaulat?

“Selepas 63 tahun merdeka, kita masih gagal, daif dan alpa. Kita terpinga-pinga apabila ditanya mengenai Port Dickson,” katanya menulis di Berita Harian.

Prof Ahmad Murad percaya perkara ini berlaku kerana tiada kesedaran atau gerakan di Negeri Sembilan sendiri untuk mengembalikan Port Dickson kepada nama asalnya – Tanjong.

“Ada yang menyebutnya sebagai Tanjong Tin. Tempat itu adalah pelabuhan mengeksport bijih timah dari Lukut sejauh kira-kira tujuh kilometer, dihubungi oleh landasan kereta api.

“Pulau Pinang secara tidak sedar kita kaitkan dengan tahun 1786 – di mana dikatakan Francis Light memacak bendera Inggeris lalu menukar nama-nama tempatan – Tanjong Penaga dan Pulau Pinang,” katanya.

Beliau berkata, kini Tanjong Penaga dinamakan sebagai George Town, manakala Prince of Wales Island ditukar dengan Pulau Pinang.

“Namun, gejala penjajahan baharu ini dilihat pada nama Prince of Wales Island International School yang ditubuhkan di Balik Pulau tahun 2011. Penjajahan masih kekal,” katanya.

Sebelum ini, Pemuda Ikatan Muslimin Malaysia (ISMA) menuntut nama asal Bukit Melaka dikembalikan bagi mengganti nama diberi penjajah iaitu Bukit St Paul.

Menerusi ‘Kempen Kembalikan Nama Asal, Hapuskan Jejak Penjajah itu, Pemuda ISMA turut mendesak Tanjong Penaga dan Bagan Tuan Kechil diguna pakai semula menggantikan George Town serta Butterworth.


Majlis Fatwa mesyuarat esok kemas kini SOP masjid, surau

SHAH ALAM, 16 Safar 1442H, Ahad – Majlis Fatwa Kebangsaan akan bermesyuarat esok bagi memperhalusi Prosedur Operasi Standart (SOP) di masjid dan surau berikutan peningkatan kes COVID-19 di seluruh negara.

Menteri Di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, mesyuarat esok juga akan mengambil kira pelbagai pandangan yang dikemukakan mengenai isu berkenaan.

“Mesyuarat nanti bukan hanya akan membincangkan SOP di kawasan merah sahaja tetapi di semua kawasan,” katanya kepada pemberita ketika diminta mengulas sama ada kerajaan akan mengehadkan semula jumlah kehadiran jemaah di masjid dan surau berikutan peningkatan jangkitan COVID-19.

Sementara itu mengulas mengenai pergerakan pengikut Hizbut Tahrir Malaysia (HTM), Dr Zulkifli berkata, pihaknya menyokong penuh tindakan Majlis Agama Islam Johor yang memgharamkan fahaman berkenaan kerana bertentangan dengan akidah Ahli Sunnah Wal Jamaah dan boleh memecahbelahkan perpaduan masyarakat.

Katanya juga setakat ini, pihaknya tiada sebarang perancangan untuk melakukan perbincangan dengan kumpulan berkenaan yang didakwa telah menular ke negeri lain.

Ditanya sama ada pihaknya akan mengenakan tindakan terhadap kumpulan berkenaan, Zulkifli berkata, tindakan ke atas kumpulan berkenaan adalah di bawah bidang kuasa majlis agama negeri masing-masing.

Beliau berkata demikian selepas menyempurnakan majlis penutup Tilawah dan Hafazan Al-Quran KAFA Peringkat Kebangsaan Tahun 2020 di sini hari ini.

Seramai 80 peserta berusia tujuh hingga 12 tahun daripada 10 negeri menyertai pertandingan itu yang julung kali diadakan dalam norma baharu.

Melaka, Kedah, Sabah dan Sarawak bagaimanapun tidak menghantar wakil bagi kejohanan berkenaan berikutan COVID-19.

Bagi kategori Tilawah Al-Quran (lelaki), johan dirangkul oleh Mohamad Hazman Ilias dari Kelantan manakala Ahmad Hazim Azrulrazi dan Ahmad Fahim Aminuddin dari Johor dan Pahang meraih tempat kedua dan ketiga.

Bagi kategori Tilawah Al-Quran (perempuan) Khairunnizifah Imani Ishak dari Johor muncul sebagai johan manakala Nor Afiqah Razali dari Perak (pemenang kedua) dan Nur Zaedatul Amni Mohamad Zaki dari Kelantan di tempat ketiga. -Bernama


Mahkamah Persekutuan tolak permohonan Najib semak kes SRC

PUTRAJAYA, 9 Ramadan 1444H, Jumaat – Mahkamah Persekutuan dalam keputusan majoriti 4-1 hari ini menolak permohonan Datuk Seri Najib Tun Razak untuk menyemak semula sabitan dan hukuman penjara 12 tahun serta denda kerana menyeleweng RM42 juta dana SRC International Sdn Bhd.

Keputusan majoriti itu dibacakan oleh hakim Mahkamah Persekutuan, Datuk Vernon Ong Lam Kiat.

Hakim Besar Sabah dan Sarawak, Datuk Abdul Rahman Sebli yang mempengerusikan panel lima hakim itu membuat keputusan bertentangan.

Anggota panel lain ialah hakim Mahkamah Persekutuan, Datuk Rhodzariah Bujang dan Datuk Nordin Hassan serta hakim Mahkamah Rayuan, Datuk Abu Bakar Jais.

Najib, 69, yang kini menjalani hukuman penjara 12 tahun itu di penjara Kajang, memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara, Tun Tengku Maimun Tuan Mat pada 23 Ogos tahun lepas.

Najib dalam permohonan semakannya, memohon pembebasan atau pendengaran semula rayuan terakhirnya di Mahkamah Persekutuan.

Pada 28 Julai 2020, Hakim Mahkamah Tinggi ketika itu, Datuk Mohd Nazlan Mohd Ghazali, yang kini hakim Mahkamah Rayuan, telah menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.

Pada 8 Disember 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu. – Bernama


Tak sokong PN, Ku Li minta pindah kerusi ke blok Bebas

BANGI, 17 Zulhijjah 1442H, Selasa – Atas dasar tidak mahu dianggap menyokong ‘kerajaan gagal’, Ahli Parlimen Gua Musang, Tengku Razaleigh Hamzah meminta kerusi tempat duduk beliau dalam sidang khas Dewan Rakyat diletakkan di blok Bebas.

Permohonan tempat duduk itu diminta Tengku Razaleigh menerusi sepucuk surat kepada Yang Dipertua Dewan Rakyat, Datuk Azhar Azizan Harun bertarikh 26 Julai 2021.

Menerusi surat berkenaan, veteran politik itu menyatakan tidak pernah menyokong atau bersama-sama dengan kerajaan yang ditubuh menggunakan nama kerajaan Perikatan Nasional (PN).

Bahkan, beliau juga menyatakan tidak ingin terus berada di kerusi yang disediakan untuk beliau bersama kumpulan ahli Dewan Rakyat kerajaan seolah-olah menjadi penyokong kerajaan yang ada.

“Dengan pemakluman ini, saya mohon mendapat persetujuan dan kerjasama Yang Dipertua memindahkan tempat duduk saya ke suatu kerusi dalam Dewan Rakyat berhampiran dengan blok Bebas yang tidak menyokong kerajaan sekarang ini.

“Dari awal lagi saya tidak pernah menyokong atau bersama-sama dengan kerajaan yang ditubuh mengguna nama kerajaan Perikatan Nasional (PN),” katanya seperti dilapor media tempatan.

Selain itu, Tengku Razaleigh berkata, beliau juga belum mengetahui sama ada ahli Dewan Rakyat yang lain daripada partinya, UMNO telah berurusan dengan Azhar mengenai tempat duduk mereka dalam Dewan Rakyat.

“Walau apapun yang dilakukan mereka, saya mohon berpindah ke tempat lain yang sewajarnya, bersesuaian dengan semangat perjuangan Barisan Nasional (BN) dan UMNO terutama sekali pengundi saya, ahli-ahli UMNO dan rakyat Malaysia supaya sedikit pun tidak boleh dianggap sebagai penyokong kerajaan gagal ini,” katanya.


Banjir: Kerja baik pulih sekolah terjejas disegerakan

BANGI, 20 Jamadilawal 1443H, Sabtu – Kerja-kerja membaik pulih sekolah-sekolah yang terjejas teruk akibat banjir perlu dilakukan segera.

Menteri Kanan (Pendidikan), Senator Datuk Dr Radzi Jidin berkata, kerja-kerja berkenaan penting bagi memastikan persekitaran pembelajaran di kawasan sekolah berada dalam keadaan selamat dan selesa kepada anak-anak generasi pewaris bangsa.

“Petang semalam, saya ke Sekolah Menengah Kebangsaan (SMK) Taman Sri Muda, Shah Alam bagi meninjau keadaan infrastruktur sekolah selepas ditenggelami air akibat banjir besar minggu lalu.

“Selain SMK Taman Sri Muda, terdapat lapan buah sekolah lagi dalam kawasan sekitar turut terjejas.

“Selain bilik darjah, bilik khas lain yang rosak teruk adalah bengkel, makmal sains dan makmal komputer,” katanya menerusi hantaran di Facebook hari ini.

Tegas beliau, Kementerian Pendidikan (KPM) komited memastikan semua sekolah yang terlibat dalam kejadian banjir besar diberi perhatian segera.

Difahamkan seramai 34 guru sekolah berkenaan terkesan akibat banjir.

Terdahulu, beliau mengumumkan sesi persekolahan penggal ketiga 2021/2022 ditangguhkan selama seminggu susulan bencana banjir di beberapa buah negeri.

Tarikh baharu pembukaan sekolah bagi negeri-negeri kumpulan A ditetapkan pada 9 Januari ini, manakala kumpulan B pula pada 10 Januari.

Penangguhan berkenaan dibuat sebagai memberi peluang kepada pelajar dan guru membuat persiapan memasuki sesi persekolahan selepas terlibat musibah.


32 hari berturut-turut Vietnam tiada kes COVID-19

HANOI, 17 Safar 1442H, Isnin – Tiada kes baharu COVID-19 dilaporkan di Vietnam, menandakan hari ke-32 berturut-turut tanpa jangkitan dalam kalangan masyarakat, menurut Jawatankuasa Pengendali Nasional untuk Pencegahan dan Pengawalan COVID-19.

Negara itu setakat ini mengesahkan 1,096 kes COVID-19, termasuk 691 jangkitan tempatan dan selebihnya kes yang diimport, katanya lagi.

Di antara pesakit yang sedang menjalani rawatan, seorang telah diujii negatif untuk novel coronavirus SARS-CoV-2 sekali, dua pesakit untuk kali kedua dan empat orang bagi ujian kali ketiga, lapor agensi berita Vietnam (VNA).

Setakat ini, 1,020 pesakit berjaya dirawat dan kini tiada pesakit dalam keadaan kritikal.

Angka kematian akibat penyakit itu kekal pada 35, kebanyakan mereka warga tua dengan keadaan yang serius.

Seramai 16,447 orang yang mempunyai hubungan rapat dengan pesakit COVID-19 atau memasuki Vietnam dari wilayah yang dilanda pandemik sedang dikuarantin di seluruh daerah, termasuk 718 di hospital, 11,212 di pusat kuarantin, dan 4,547 di rumah. – Bernama


Rosmah kemuka 127 alasan ketepikan sabitan, hukuman kes rasuah

KUALA LUMPUR, 17 Rabiulawal 1444H, Jumaat – Datin Seri Rosmah Mansor mendakwa keseluruhan keputusan Hakim Mahkamah Tinggi yang menjatuhkan hukuman penjara 10 tahun dan denda RM970 juta ke atasnya adalah berat sebelah dan tidak berlandaskan pertimbangan yang betul.

Berdasarkan 127 alasan dalam petisyen rayuan yang dikemukakan Rosmah selaku perayu, beliau antaranya mendakwa keputusan Hakim Mohamed Zaini Mazlan juga tidak berturutan dengan prinsip undang-undang yang telah diputuskan di dalam kes-kes seperti itu sebelum ini.

Rosmah, 70, memfailkan petisyen rayuan bagi mengetepikan sabitan dah hukuman yang dijatuhkan terhadapnya menerusi Tetuan Akberdin & Co di Mahkamah Rayuan semalam.

Pada 1 Sept lepas, Mahkamah Tinggi mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Mahkamah juga memerintahkannya dipenjara 30 tahun jika gagal membayar denda itu.

Dalam dokumen petisyen setebal 93 muka surat itu, Rosmah mendakwa keseluruhan keputusan Hakim Mahkamah Tinggi juga adalah berpandukan kepada kesimpulan yang tidak tepat dan bercanggah dengan keterangan-keterangan yang nyata.

Menurut Rosmah, adalah mustahil untuk Hakim Mahkamah Tinggi merumuskan bahawa pembelaannya adalah penafian kosong, sedangkan pihak pendakwaan gagal membuktikan satu kes prima facie terhadap beliau berkenaan wang RM1.5 juta yang kononnya diletakkan di dalam dua beg galas berjalur oren, telah diserahkan kepadanya atau sebaliknya.

“Apatah lagi, butler yang kononnya mengangkat dua beg galas berjalur oren tersebut tidak dipanggil memberi keterangan di mahkamah dan hal ini juga telah menimbulkan keraguan munasabah terhadap pendakwaan ke atas saya,” katanya.

Rosmah mendakwa hakim itu juga tidak mengambil pertimbangan terhadap faktor-faktor yang membangkitkan keraguan munasabah ke atas keterangan saksi pendakwaan ke-21 (SP21) Datuk Rizal Mansor bahawa wujud keraguan munasabah sama ada wang RM5 juta dalam dua beg bagasi dimasukkan ke dalam kenderaan Velfire atau Alphard.

Katanya, wujud keraguan munasabah apabila buku log yang mencatatkan kehadiran tetamu di Seri Perdana tidak dijadikan keterangan di mahkamah dan juga wujud keraguan apabila polis Unit Tindakan Khas (UTK) yang berada di dalam kenderaan tersebut telah gagal dipanggil sebagai saksi pendakwaan.

Selain itu, Rosmah mendakwa hakim itu telah terkhilaf dan tersalah arah daripada segi undang-undang dan fakta serta gagal membuat rumusan yang betul di akhir kes pendakwaan sehingga membuat keputusan yang salah dan memerintahkannya untuk membela diri bagi ketiga-tiga pertuduhan itu.

Rosmah berkata hakim itu gagal membuat rumusan yang betul apabila menyatakan dalam penghakimannya bahawa pembelaan beliau membabitkan Datuk Seri Najib Tun Razak tidak boleh diterima sebagai bukti kerana bekas perdana menteri itu tidak dipanggil memberikan keterangan.

Dalam pembelaan sebelum ini, Rosmah mendakwa beliau takut akan kemarahan Najib dan tidak sekali-kali cuba mempengaruhinya, apatah lagi memaksa atau menasihatinya berhubung perkara berkaitan hal ehwal kerajaan.

Dakwa Rosmah, hakikatnya Najib berada dalam senarai saksi pendakwaan yang mana pembelaan tidak mempunyai beban di bawah undang-undang untuk memanggil beliau (Najib) sebagai saksi.

Mahkamah Rayuan menetapkan 14 Nov untuk pengurusan kes rayuan itu. – Bernama


UMNO perlu tolak kerjasama dengan parti perkauman biadab

Oleh Ainul Illia Meor Suzurudin

BANGI, 22 Jamadilawal 1442H, Rabu – Pemuda Ikatan Muslimin Malaysia (ISMA) menggesa parti politik Melayu Islam termasuk UMNO untuk mengutamakan kesatuan dan kuasa wewenang umat Islam.

Menegaskan perkara itu, Setiausaha Agungnya, Eqwan Roslan berkata, pemimpin Islam perlu bijak menolak sebarang kerjasama dengan parti yang biadab dan tidak mahu menjaga sensitiviti umat Islam serta negara.

“Jangan utamakan kerjasama politik dengan parti yang telah terbukti berulang kali mengguris perasaan umat Islam.

“Buktikan laungan kesatuan umat bukan sandiwara politik ketika kedudukan lemah,” katanya ketika dihubungi Ismaweb.net, hari ini.

Baru-baru ini, berlegar spekulasi bahawa kira-kira 20 wakil rakyat parti rasis dan cauvinis, DAP akan keluar parti dan menyertai parti perkauman MCA.

China Press melaporkan terdapat spekulasi bahawa Ahli Dewan Undangan Negeri (ADUN) Malim Nawar, Leong Cheok Keng akan keluar parti bagi menyertai MCA.

Tindakan wakil rakyat Perak itu dikatakan mungkin diikuti sejumlah Ahli Parlimen dan ADUN lain yang jumlahnya mencecah 20 orang.

Sementara itu, semalam, MCA membidas pemecatan Tan Sri Annuar Musa sebagai Setiausaha Agung Barisan Nasional (BN) dan menyatakan bahawa perkara itu tidak pernah dirunding bersama parti komponen atau diputuskan oleh Dewan Tertinggi BN.

MCA berkata, mereka terkilan dengan laporan itu dan masih tidak dapat mengesahkan kesahihannnya.

Katanya lagi, pada hemat MCA, sebarang pelantikan ke jawatan dalam BN perlu dibuat berlandaskan perlembagaan BN dan secara konvensinya pencalonan ini harus dibentangkan serta dipersetujui secara konsensus di dalam Mesyuarat Dewan Tertinggi BN.

Eqwan menegaskan, UMNO sewajarnya menilai kembali kerjasama mereka dengan parti perkauman berkenaan.

“Keputusan adalah pada parti Melayu dan Islam, bukan pada parti lemah seperti MCA yang menagih kerusi majoriti Melayu,” tegasnya.


‘UMNO boleh ditalkin kerana sudah sampai tarikh luput’

BANGI, 20 Jamadilakhir 1444H, Jumaat – UMNO sudah boleh ditalkin apabila semakin hari ia semakin hilang arah, identiti dan jati diri sebenar, kata Naib Presiden BERJASA.

Ir Ts Lukman Al Hakim berkata, keadaan itu adalah petanda parti Melayu berkenaan telah tamat tarikh luput dan perlu diganti dengan perjuangan yang lebih segar dan mempunyai hala tuju.

Malah, kenyataan beberapa pimpinan parti itu yang terkini dalam Perhimpunan Agung UMNO (PAU) sangat menyedihkan.

“Kita lihat selepas kekalahan PRU15, parti itu hilang arah, tiada identiti, jati diri dan mula mengeluarkan kenyataan pelik dan jelik berkaitan perjuangan.

“Ini menampakkan petanda parti Melayu itu akan berkubur satu hari nanti terutama berkaitan pendirian berkaitan DAP terhadap kerjasama PH.

“Perkara-perkara lain yang pada hemah saya sangat-sangat bermotif kepentingan Presiden UMNO, yang terpalit dengan isu salah laku dan kes mahkamah yang belum selesai,” katanya seperti dipetik TV Pertiwi, hari ini.

Lukman berkata, adalah sangat mengejutkan apabila UMNO menegaskan bahawa parti itu tidak akan mampu ada tanpa sokongan Melayu dan kaum-kaum lain.

Katanya, UMNO sebenarnya terhegeh-hegeh untuk mendapat sokongan bukan Melayu walaupun kaum itu sangat kukuh sokongannya dan teguh kepada parti cauvinis DAP.

“Kita kena faham bukan Melayu tidak akan menyokong UMNO tapi UMNO yang terhegeh-hegeh, hidung tak mancung pipi tersorong-sorong untuk dapatkan sokongan bukan Melayu.

“Bukan Melayu sangat solid dan tegas dan tuntas dengan parti cauvinis DAP, jadi kenapa UMNO masih lagi tidak sedar diri dan masih mengharapkan sokongan bukan Melayu,” katanya.

Namun, Lukman pada masa sama menyifatkan perkara berkenaan adalah sandiwara yang membuktikan UMNO sudah hala tuju dan kenyataan semata-mata untuk mengabsahkan tindakan presiden bersama dalam Pakatan Harapan (PH) dan DAP.

“Ini semua hanya untuk menyelamatkan diri sendiri bukan untuk perjuangan ahli-ahli, parti apatah lagi negara dan kemashlatan bangsa Melayu secara keseluruhannya,” katanya.

Justeru, beliau berpandangan UMNO telah tamat tarikh luput perjuangan Melayu dan perjuangannya sudah tidak boleh diharapkan lagi walaupun sekian lama menjadi parti yang membela nasib orang Melayu sebelum ini.

“Hakikatnya, kita perlu alternatif, parti atau gabungan untuk membawa suara-suara orang Melayu untuk jadi nadi perjuangan orang Melayu yang baharu,” katanya.


Hujan selama 3 jam akibatkan Masjidil Haram dilanda banjir

RIYADH, 17 Ramadan 1442H, Khamis – Hujan lebat selama tiga jam, semalam menyebabkan banjir di beberapa wilayah di Arab Saudi, termasuk di Masjidil Haram, Makkah.

Akibat daripada banjir itu, jemaah umrah di Masjidil Haram melakukan tawaf sambil memegang payung namun bencana itu tidak mematahkan semangat mereka untuk terus menunaikan ibadah berkenaan.

Video yang dikongsi dari Makkah turut menunjukkan kereta tenggelam akibat jalan yang dilanda banjir.

Sementara itu, Pusat Meteorologi Nasional Arab Saudi memberi amaran bahawa hujan dijangka berterusan hingga hari Ahad ini di beberapa wilayah di selatan negara itu.

Jumaat lalu, pihak berkuasa mengeluarkan amaran mengenai kemungkinan hujan lebat dan ribut petir di Makkah, Madinah, Al Baha, Jazan dan Najran.

Pihak berkuasa turut menjangkakan banjir di wilayah timur, Riyadh dan Qassim serta hujan renyai di Jawf, Tabuk dan sempadan utara.

Jabatan Pertahanan Awam pula norang ramai supaya menjauhi dari tempat-tempat yang dijangka mengalami banjir. – Agensi


Nakkan hak kebebasan? Lihat balik asas Perlembagaan

Oleh Zuhayati Yazid

BANGI, 26 Safar 1444H, Jumaat – Permohonan membatalkan peruntukan undang-undang yang menjenayahkan hantaran dalam talian bersifat jelik dan menyinggung perasaan – dianggap pentingkan diri sendiri dan lupa tanggungjawab masyarakat sekeliling.

Terdahulu, bekas Timbalan Pengerusi Bersih memohon untuk membatalkan Seksyen 233(1)(a) dan 233(3) akta itu kerana didakwa melanggar beberapa hak asasi yang ditetapkan di bawah beberapa peruntukan Perlembagaan.

Perkara 5 Perlembagaan berkaitan kebebasan diri, Perkara 8 berkaitan kesamarataan dan Perkara 10 berkaitan hak kebebasan bercakap, berhimpun dan berpersatuan.

Mengulas perkara itu, Pengerusi PEMBELA, Haji Aminuddin Yahaya berkata, aktivis Bersih itu kemungkinan lupa bahawa peruntukan asas dalam Perlembagaan menyatakan Islam adalah agama persekutuan.

“Jadi kebebasan yang didakwa perlu diberikan itu mestilah dilihat pada dasar dan asas Perlembagaan.

“Erti kata kebebasan itu tidak boleh lari dari kebebasan yang dinyatakan dalam agama Islam,” katanya.

Haji Aminuddin berkata, perkara berkenaan adalah asas utama dalam kehidupan, namun sengaja dilupakan pejuang hak kebebasan ini atas dasar cuba menerapkan fahaman liberal dalam pemikiran masyarakat.

“Walaupun bebas bersuara, kita mempunyai tanggungjawab dengan masyarakat sekeliling untuk menjaga kemakmuran.

“Setiap daripada kita bebas bercakap apa sahaja tentang orang lain tetapi lupa dengan tanggungjawab untuk menjaga kemakmuran, hubungan baik dalam masyarakat.

“Individu ini hanya tahu nak bebas bercakap tapi dia lupa apa yang dicakapkan, hingga boleh menyebabkan huru hara, orang lain kecil hati dan sekali gus menyebabkan ketidakharmonian dalam kalangan masyarakat,” katanya.

Sebelum ini, aktivis Bersih itu dilapor dibicarakan di mahkamah Sesyen Taiping atas pertuduhan mengikut Seksyen 233(1)(a) berhubung dakwaan menyiarkan komen menghina di media sosial.

Mengikut kertas pertuduhan, aktivis itu didakwa secara sedar membuat dan memulakan penghantaran dengan menggunakan perkhidmatan komunikasi yang jelik sifatnya berkaitan agama Islam di laman Facebooknya.


Umrah: Kos penginapan dijangka alami perubahan?

BANGI, 12 Safar 1442H, Rabu – Kementerian Haji dan Umrah Arab Saudi masih belum mengeluarkan sebarang prosedur operasi standard (SOP) bagi pelaksanaan ibadat umrah.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, hal berkenaan susulan suasana pandemik COVID-19 yang masih belum pulih.

Beliau berkata, SOP yang bakal dikeluarkan kelak akan menetapkan bilangan jemaah dalam penerbangan, bilik penginapan, bas dan sebagainya.

“Kos penginapan adalah antara yang dijangka mengalami perubahan,” katanya dalam satu kenyataan, hari ini.

Justeru, Zulkifli berkata, agensi pengelola umrah disaran menunggu SOP yang ditetapkan oleh Kementerian Haji dan Umrah Arab Saudi, sebelum kos sebenar dapat ditetapkan kepada jemaah yang berhasrat untuk menunaikan umrah.

Beliau berkata, pertambahan kos menunaikan umrah melebihi RM3,000 seperti yang diuar-uarkan oleh akhbar tempatan adalah angggaran yang dinyatakan oleh pihak tertentu, sebelum SOP dikeluarkan oleh Kementerian Haji dan Umrah Arab Saudi.

Katanya, kerajaan telah mendapatkan maklum balas Kedutaan Arab Saudi di Malaysia dan tiada sebarang pengumuman terbaharu daripada kementerian itu berhubung perkara berkenaan.

“Kerajaan akan sentiasa berusaha mendapatkan perkembangan semasa dan terkini daripada Kementerian Haji dan Umrah Arab Saudi dan bekerjasama dengan agensi pengelola umrah bagi memudahkan pelaksanaan ibadah umrah bagi umat Islam di Malaysia,” katanya.


Tabung Nasional Yahudi lulus pelan perluas penempatan haram

GAZA, 5 Rejab 1442H, Rabu – Tabung Nasional Yahudi (JNF) secara rasmi meluluskan pelan untuk memperluas penempatan haram Yahudi di Tebing Barat yang diduduki.

Menurut akhbar Israel, Haaretz, JNF meluluskan pembelian tanah swasta Palestin di Kawasan C wilayah yang diduduki, berpotensi bernilai ratusan juta dolar.

Pembelian seperti itu, dijelaskan laman web berita Walla, akan digunakan untuk membangunkan penempatan Yahudi yang ada di Kawasan C.

JNF ditubuhkan pada 1901 untuk mengumpulkan dana bagi membeli tanah di Palestin dan membina penempatan Yahudi.

Menjelang 2007, ia memiliki 13 peratus daripada keseluruhan tanah di Israel untuk penggunaan orang Yahudi secara eksklusif.

Antara 500,000 dan 600,000 warga Israel tinggal di penempatan – hanya orang Yahudi sahaja – di seberang Baitulmaqdis Timur dan Tebing Barat yang diduduki.

Di bawah undang-undang antarabangsa, penempatan Yahudi yang dibina di wilayah Palestin yang diduduki merupakan pelanggaran undang-undang antarabangsa dan dianggap tidak sah. – Agensi


Konsert Coldplay wajar diharamkan jika ada elemen LGBT

BANGI, 28 Syawal 1444H, Jumaat – Mufti Pahang, Datuk Seri Dr Abdul Rahman Osman menegaskan konsert Coldplay wajar diharamkan berikutan sokongan kumpulan rock alternatif British itu kepada golongan lesbian, gay, biseksual dan transgender (LGBT).

Beliau berkata, umat Islam perlu menegah kegiatan mungkar dan perbuatan yang dilarang oleh Allah SWT.

Justeru, beliau menegaskan, sebarang perkara mungkar yang jelas mengajak kepada amalan songsang seperti LGBT, maka hukumnya perlu ditegah.

“Kita sebagai seorang Islam sebagaimana dalam firman Allah (bermaksud) ‘Kamu adalah umat yang paling baik, mengajak orang kepada kebaikan dan mencegah kepada kemungkaran.

“Kita kena cegah supaya ia tidak bersama dengan umat Islam di sini. Bermakna kalau kita biarkan bercanggah dengan ayat tadi,” katanya seperti dilapor MalaysiaGazette, hari ini.

Bagaimanapun, Abdul Rahman berkata, sekiranya hanya sebuah konsert biasa tanpa elemen LGBT, ia boleh diterima dalam sebuah negara yang berbilang kaum.

Namun, jika ia mempunyai unsur perbuatan tidak bermoral, beliau menegaskan, konsert itu bukan sahaja boleh mempengaruhi bukan Islam, tetapi juga kepada penganut Islam.

“Pada umat Islam memang tidak ada keperluan untuk itu kecuali kita duduk di negara berbilang kaum. Sebab LGBT ini semua orang tidak suka sebenarnya.

“Kalau setakat hiburan biasa mungkin kita boleh (terima) menentukan orang-orang bukan Islam dan sebagainya menghadirinya,” katanya.

Menurut Abdul Rahman, pihak penganjur sepatutnya mendapatkan nasihat sebelum mengadakan sesuatu konsert.

Katanya, Malaysia perlu mencontohi negara Qatar yang menganjurkan Olimpik baru-baru ini, yang menghalang sebarang acara yang mencemarkan agama Islam.

“Kita tengok contoh yang baik di Qatar tidak dibenarkan. Patut kita begitu sebagai orang Islam mengajak kepada kebaikan kepada Islam bukan membiarkan.

“Sampai masanya kita dakwah orang bukan Islam masuk Islam. Benda-benda yang bercanggah, kita buat macam Qatar, sebab itu orang hormat Qatar,” katanya


Ambil tahu, elak ditipu scammer menyamar pegawai LHDN

KUALA LUMPUR, 29 Jamadilakhir 1442H, Khamis – Lembaga Hasil Dalam Negeri Malaysia (LHDNM) ingin mengingatkan orang ramai agar sentiasa berwaspada dengan kegiatan sindiket penipuan yang menyamar sebagai pegawai LHDNM bertujuan untuk memperdayakan mangsa. Orang ramai hendaklah lebih peka dan sentiasa menasihatkan ahli keluarga serta masyarakat sekeliling berkenaan perkara ini agar dapat mengelakkan diri daripada menjadi mangsa.

Mengikut maklumat yang dikumpulkan menerusi laporan di media massa, bagi tahun 2021 untuk tempoh 1 Januari 2021 sehingga 9 Februari 2021 sahaja, sebanyak 18 kes sindiket penyamaran sebagai pegawai LHDNM melibatkan kerugian sekurang-kurangnya berjumlah RM636,311.00 telah dilaporkan. Taktik keji dengan menakut-nakutkan mangsa menyebabkan mangsa panik dan akhirnya memaksa mangsa mengambil tindakan terburu-buru dengan menyerahkan butiran peribadi dan perbankan, malah ada yang secara sukarela membuat bayaran wang tunai kepada ahli sindiket.

Sehubungan itu, orang ramai dinasihatkan agar berhati-hati dan jangan mudah terpedaya serta lakukanlah pengesahan dengan LHDNM terlebih dahulu terhadap setiap panggilan, e-mel mahupun surat yang meragukan dengan menghubungi talian Hasil Care Line atau talian pegawai yang boleh disemak senarainya pada portal rasmi www.hasil.gov.my atau hadir ke cawangan LHDNM berhampiran. Di samping itu, orang ramai juga boleh membuat semakan modus operandi sindiket penipuan ini di portal rasmi LHDNM atau klik capaian pantas berikut:
http://www.hasil.gov.my/bt_goindex.php?bt_kump=10&bt_skum=1&bt_posi=1&bt_unit=2&bt_sequ=1

Sebarang pertanyaan dan maklum balas mengenai perkara ini boleh dibuat secara dalam talian melalui saluran berikut:

a) Hasil Care Line di talian 03-8911 1000 / 603-8911 1100 (Luar Negara);

b) HASiL Live Chat; dan

c) Borang Maklum Balas di portal rasmi LHDNM di pautan pantas
https://maklumbalaspelanggan.hasil.gov.my/MaklumBalas/ms-my/.

Sila klik di sini untuk lampiran

Dikeluarkan Oleh:
Bahagian Komunikasi | Pejabat Ketua Pegawai Eksekutif
Lembaga Hasil Dalam Negeri Malaysia

Tarikh: 11 Februari 2021

Sumber: Lembaga Hasil Dalam Negeri Malaysia

UNTUK MAKLUMAT LANJUT, SILA HUBUNGI:
Bahagian Komunikasi | Pejabat Ketua Pegawai Eksekutif
Lembaga Hasil Dalam Negeri Malaysia
Tel: 03-8313 8888 samb. 21658/21666/21695/21674/21663
Faks: 03-8313 7873
Hasil Care Line : 03-8911 1000 / 603-8911 1100 (luar negara)
Portal Rasmi : www.hasil.gov.my

Bernama


Suhakam makin celaru, hilang arah pertahan himpunan ‘Keluar dan #Lawan’

BANGI, 25 Zulhijjah 1442H, Rabu – Sebelum ini Suruhanjaya Hak Asasi Manusia (Suhakam) bersungguh-sungguh mempertahankan pekerja seks, kali ini sekali lagi mencetuskan kontroversi apabila menggesa pihak polis menghentikan siasatan dan dakwaan kepada sesiapa yang menyertai Perhimpunan ‘Keluar dan #Lawan’.

Alasan yang diberikan langsung tidak masuk akal, kononnya Perhimpunan ‘Keluar dan #Lawan’ atau baju hitam yang dianjurkan Sekretariat Solidariti Rakyat di Kuala Lumpur Sabtu lalu hanya melaksanakan hak asasi itu semata-mata.

Makin celaru, Suhakam sebagai sebuah suruhanjaya kerajaan (bawah kuasa Menteri Undang-Undang) kini menunjukkan betapa hilangnya arah tuju mereka untuk berfungsi ke arah kesejahteraan rakyat dengan makna sebenar hak asasi.

Pengerusi PEMBELA, Haji Aminuddin Yahaya menegaskan, sepatutnya hak asasi manusia adalah berpandu dan selari kepada kesejahteraan orang sekeliling, ini sebaliknya berlaku.

Apatah lagi apabila ianya boleh mengancam nyawa seluruh rakyat tatkala penularan wabak COVID-19 yang sedang menggila ini berlaku.

“Mereka tiba-tiba muncul membela hak sekelompok manusia untuk berhimpun dan protes atas nama hak asasi secara membuta tuli.

“Betapa pentingnya berhimpun ketika PKP bagi mereka ialah sehingga tahap mereka menghantar petugas-petugas Suhakam untuk memantau perjalanan himpunan agar hak berhimpun tidak diganggu. Lebih-lebih lagi, ada Pesuruhjaya Suhakam sendiri turun padang pada hari itu.

“Neraca Islam sentiasa menekankan aspek pertanggungjawaban kerana memang lumrah manusia yang hidup bermasyarakat,” tegasnya dalam kenyataan hari ini.

Susulan itu juga, Haji Aminuddin membangkitkan persoalan sama ada ada pihak penganjur perhimpunan berkenaan serta Suhakam akan bertanggungjawab sekiranya wabak menular berikutan himpunan itu.

“Atau jika timbul lebih banyak penganjuran perhimpunan dan tertularnya wabak dengan kluster-kluster baharu hanya kerana perasaan ‘Suhakam akan membela aku’, apakah Suhakam akan bertanggungjawab?

“Saya rasa tidak, kerana saya yakin istilah ‘tanggungjawab’ tidak ada dalam kamus kehidupan mereka. Hak asasi pelacur pun mereka pertahan bersungguh-sungguh, setakat hak asasi ‘berhimpun ketika PKP’ apalah sangat bagi mereka,” katanya.


Israel kemuka RUU baharu perketat kawalan sekolah Palestin

TEL AVIV, 13 Zulkaedah 1444H, Jumaat – Parlimen Israel (Knesset) mengemukakan dua rang undang-undang (RUU) yang menetapkan sekolah dan kakitangan Palestin di negara haram itu, di bawah pengawasan lebih ketat dalam perkhidmatan keselamatan serta perisikan.

Sekiranya RUU itu lulus, satu satu rang undang-undang yang dicadangkan pada Rabu memerlukan Kementerian Pendidikan menjalankan pemeriksaan keselamatan latar belakang ke atas guru.

RUU itu akan memberi kuasa kepada jawatankuasa – selepas pendengaran – untuk membatalkan pelantikan seorang guru atau memecat kakitangan sekolah jika mereka ‘dikenali dengan pertubuhan pengganas’ atau menyatakan sokongan terhadap perjuangan bersenjata negara musuh.

Ia juga memerlukan bakal guru membuktikan mereka tidak mempunyai ‘pertalian dengan keganasan’.

Rang undang-undang kedua pula menetapkan garis panduan lebih ketat yang akan menyukarkan untuk mendapat lesen mengajar.

Pelesenan sekolah akan bergantung kepada ketetapan sama ada mereka memenuhi ‘keperluan asas sistem sekolah Israel’.

Menurut Haaretz, Persatuan Hak Sivil di Israel berkata, langkah itu ke arah mengembalikan semula perkhidmatan keselamatan dalaman penyeliaan Shin Bet terhadap sistem sekolah Palestin di Israel – yang telah dihentikan pada 2005.

Sejak berkuasa awal tahun ini, kerajaan Perdana Menteri Israel, Benjamin Netanyahu memperkenalkan beberapa undang-undang yang bertujuan untuk ‘menyedapkan’ hati parti politik sayap kanan Israel.

Ini termasuk undang-undang yang melanggar hak rakyat Palestin. – Agensi


Tanah rizab Melayu kini tinggal 12 peratus sahaja

Oleh Ainul Illia Meor Suzurudin

KUALA LUMPUR, 18 Zulhijjah 1441H, Sabtu – Pertubuhan Pembela-Pembela Islam (PEMBELA) menggesa kerajaan menubuhkan satu kementerian baharu bagi menjaga tanah rizab Melayu.

Pengerusinya, Haji Aminuddin Yahaya dalam satu sidang media mengesyorkan kerajaan menamakan ia sebagai Kementerian Tanah dan Hak Pribumi.

Syor itu, katanya, dikemukakan ekoran kebimbangan PEMBELA akan kehilangan sebahagian besar tanah rizab Melayu yang kini hanya tinggal sekitar 12 peratus sahaja.

“Ia mesti diganti balik dengan nilaian yang sama bagi mengembalikan semula hak orang Melayu yang telah dicabuli seperti yang terkandung dalam Perlembagaan Persekutuan Fasa 89 dan 89 (3) serta Wasiat Raja-Raja Melayu.

“Oleh itu, PEMBELA menggesa supaya kerajaan menubuhkan Kementerian Tanah dan Hak Pribumi,” tegasnya.

Beliau berkata demikian dalam sidang media khas Tuntutan-tuntutan NGO Islam kepada Kerajaan Perikatan Nasional (PN) yang diadakan di Hotel Putra, di sini, hari ini.

Selain itu, bagi menjamin tanah air ini tidak terjual kepada bangsa asing pula, beliau berkata, kerajaan digesa untuk menubuhkan Lembaga Amanah Tanah Rizab Melayu.

“Lembaga itu juga perlu diberi peruntukan sebanyak RM5 bilion bagi tujuan membeli kembali hartanah yang strategik dan juga hartanah rizab Melayu yang telah terjual kepada pihak asing,” katanya.

Beliau berkata, cadangan ini akan dikemukakan kepada pihak Perdana Menteri, Tan Sri Muhyiddin Yassin dalam masa yang terdekat.


94 peratus populasi dewasa Malaysia kini lengkap divaksin

KUALA LUMPUR, 12 Rabiulawal 1443H, Selasa – Jumlah populasi dewasa di Malaysia yang lengkap menerima vaksin COVID-19 kini mencecah 21,993,417 orang atau 94 peratus setakat 11.59 malam tadi, demikian menurut data Kementerian Kesihatan di portal COVIDNOW.

Dalam tempoh sama, sebanyak 97.3 peratus populasi dewasa atau 22,756,938 individu sudah menerima sekurang-kurangnya satu dos vaksin.

Semalam, sejumlah 207,541 dos vaksin diberikan melibatkan golongan dewasa dan remaja yang menjadikan kumulatif dos vaksin bagi Program Imunisasi COVID-19 Kebangsaan (PICK) yang dilancar sejak 24 Feb lepas meningkat kepada 48,046,427.

Sementara itu, 9,139 dos penggalak kepada kumpulan sasar turut diberikan semalam, menjadikan jumlah keseluruhan dos penggalak diberikan kini 30,756.

Bagi kanak-kanak dan remaja berusia 12 hingga 17 tahun, setakat semalam 940,960 individu atau 29.9 peratus telah melengkapkan suntikan vaksin manakala 2,483,693 individu atau 78.9 peratus menerima sekurang-kurangnya satu dos vaksin menerusi PICK bagi golongan itu yang bermula 8 September lepas. – Bernama


Kemelut politik lahir dari sulbi sama

PEGOLAKAN politik di Malaysia kalau di lihat secara dalam sedikit kita akan dapati semua aktor mempunyai sifat dan perangai sama. Aktor yang lahir dari sulbi yang sama walaupun mereka berada dalam parti yang berbeza.

Sulbi yang memerintah Malaysia sejak merdeka. Tak layak untuk dipanggil tokoh kerana perangai mereka amat jauh dari sifat seorang tokoh.

Kromosom harta dan pangkat diwarisi dari satu generasi ke satu generasi hingga sekarang dan akan diwariskan pula kepada generasi akan datang. Inilah hakikat aktor aktor sebahagian besar aktor-aktor parti Melayu di Malaysia.

Kemelut politik sekarang yang melanda parti-parti politik Melayu adalah lahir dari sulbi yang satu.

Kromosom tamakkan harta dan pangkat merupakan dua kromosom utama dalam aktor-aktor tersebut walaupun secara zahirnya dari parti- parti Melayu berlainan.

Perjuangan untuk bangsa hanya pemanis kata. Membela agama hanya kosmetik iman. Membina negara hanya perencah tuturkata. Itulah mereka yang sebenar.

Cukup memberi kepercayaan kepada mereka. Aktor  penyangak sedang mencari ruang untuk menyucikan diri  dari tuduhan yang  boleh mempapakan mereka dari segala kemewahan sebelum ini.

Jika terlepas dari semua tuduhan mereka akan kembali kacau negara. Lompat sana sini mencari ruang-ruang kononnya boleh melenyapkan semua dosa.

Ayuh, selamatkan umat dari angkara mereka. Setengah kurun umat menderita akibat  tipu daya mereka. Usah terpedaya dengan kata- kata manis mereka yang penuh berbisa.

Ustaz Sharipudin Abdul Kadir
Pemerhati politik


Bertaubatlah! Kes bunuh, jenayah akibat arak belum insafkan pemimpin negara

Oleh Siti Hafidah Abd Ghaffar

BANGI, 4 Jamadilawal 1443H, Khamis – Keputusan kerajaan Pusat setakat ini yang tidak berhasrat untuk menarik balik sebarang kelulusan berkaitan pelesenan penjualan minuman keras amat mengecewakan.

Sebelum ini, Menteri Kewangan, Tengku Datuk Seri Zafrul Abdul Aziz menafikan tohmahan yang menuduhnya bertindak membatalkan perkara berkaitan aspek pelesenan berkenaan.

Beliau berkata, Kementerian Kewangan memberi jaminan perwakilan kuasa bagi mendapatkan kelulusan penjualan minimum keras secara runcit di premis, kekal tanpa sebarang perubahan.

Katanya, sebarang isu berhubung pelesenan atau pengecualian daripada pelesenan adalah tertakluk kepada kuasa kerajaan negeri sepenuhnya.

“Sehubungan itu, dakwaan atau tohmahan bahawa Menteri Kewangan telah membatalkan perwakilan kuasa tersebut adalah tidak benar. Terdapat kekeliruan dalam pelaksanan dan penguatkuasaan lesen penjualan minuman keras ini di peringkat negeri.

“Saya ingin memberi jaminan sekali lagi bahawa perwakilan kuasa melalui perintah yang diwartakan pada 1977 masih kekal.

“Saya juga telah mengarahkan Jabatan Kastam Diraja Malaysia (JKDM) untuk mengambil tindakan segera bagi memastikan kekeliruan ini tidak berulang dan pelesenan penjualan minuman keras kekal di bawah bidang kuasa Lembaga Perlesenan,” katanya.

Mengulas perkara itu, Presiden Pertubuhan Kebajikan Darul Islah Malaysia (PERKID), Ustaz Masridzi Sat meluahkan rasa kesal berikutan insiden membabitkan minuman keras masih tidak mampu menginsafkan pemimpin negara.

“Kes pemandu mabuk yang membunuh orang awam, peningkatan kes jenayah dan kemalangan serta wabak COVID-19 yang melanda kita nampaknya masih tak cukup menginsafkan pemimpin negara kita,” katanya dalam satu kenyataan.

Beliau menegaskan bahawa arak disebut dalam hadis Nabi ﷺ sebagai ‘ibu segala kejahatan’.

“Bertaubatlah. Cukup-cukup ‘mentekedarah’ cukai hasil arak dan premis-premis ini. Sampai bila anda yang berkuasa di negara ini nak berubah?” soalnya.


Wanita jual anak luar nikah ditangkap

TUNIS, 14 Safar 1443H, Selasa – Pihak berkuasa Tunisia menahan seorang wanita tempatan yang menjual empat anaknya, dipercayai anak luar nikah.

Jurucakap kehakiman wilayah Monastir dan Mahdia di Tunisia, Farid Bin Jeha berkata, wanita itu ditangkap setelah didedahkan bahawa dia sengaja melahirkan anak-anak itu dengan niat menjualnya kepada keluarga yang mahu mengambil sebagai anak angkat.

“Wanita itu melahirkan anak luar nikah, kemudian menikah dengan ayah beberapa anak, dan ketika berlaku perselisihan faham di antara mereka, lelaki itu melaporkan penjualan anak-anak itu,” katanya.

Wanita berkenaan menyerahkan dua anaknya untuk dijadikan anak angkat, dan kemudian menyerahkan dua lagi yang lain kepada dua keluarga dengan habuan wang, di mana tindakan itu dalam kerangka ‘pemerdagangan manusia’.

“Seorang bayi telah diserahkan ke rumah jagaan kanak-kanak, sementara seorang ibu, pasangan yang memalsukan dokumen sivil bayi mendaftarkannya sebagai anak mereka.

“… dan satu lagi pasangan ibu bapa yang memperoleh anak angkat dengan bayaran juga  telah ditangkap.

“Mereka akan dirujuk perbicaraan mengikut undang-undang pemerdagangan manusia,” katanya sambil menyatakan bahawa mereka menghadapi hukuman penjara hingga 15 tahun. – Agensi


Isu SJKC Too Joon Hing: KPM diingat jangan buat pusingan U

Oleh Zuhayati Yazid

BANGI, 13 Rabiulakhir 1443H, Khamis – Kementerian Pendidikan (KPM) diingatkan untuk tidak tunduk kepada permintaan pihak yang mahu projek pembinaan Sekolah Jenis Kebangsaan Cina (SJKC) Too Joon Hing diteruskan.

Sebaliknya, komitmen KPM amat ditagih pada ketika ini agar kekal tegas dengan pendirian untuk menghentikan projek pembinaan berkenaan.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari menegaskan, pada ketika ini penduduk setempat sedang menunggu keputusan dan berharap KPM menepati janjinya.

“Kami bimbang KPM termakan rayuan selepas pertemuan itu dan membuat pusingan untuk membenarkan pembinaan, sedangkan tapak sekolah itu sebenarnya adalah dikhususkan untuk sekolah kebangsaan.

“Sebenarnya tiada keperluan untuk SJKC dibina dikawasan berkenaan yang majoritinya adalah penduduk Melayu dan lebih tiga buah sekolah SJKC dibina di kawasan berkenaan,” katanya kepada Ismaweb.net, hari ini.

Mengulas lanjut, beliau mendakwa, setakat ini sudah terdapat enam buah SJKC dalam radius lima kilometer di kawasan berkenaan.

Dakwanya lagi, sekolah tersebut adalah SJKC Kheng Chee; SJKC Yak Chee; SJKC Bukit Serdang; SJKC Shin Cheng (Harcroft); Tzu Chi International Chinese School dan SJKC Lai Meng.

Dalam pada itu, Mohd Nor Izzat menyifatkan keputusan Jawatankuasa Pembinaan SJKC Too Joon Hing mahu bertemu Timbalan Menteri Pendidikan 1, Senator Datuk Dr Mah Hang Soon selepas surat mereka tidak dijawab sebagai biadab.

Selain itu, beliau turut mencadangkan agar kerajaan menutup semua sekolah vernakular dan menjadikan Mandarin sebagai bahasa pilihan di sekolah kebangsaan.

“Kita cadangkan supaya KPM tawarkan mata pelajaran berkenaan sebagai bahasa pilihan di sekolah kebangsaan,” ujarnya.

Terdahulu, Lembaga Pengurus Sekolah Cina Selangor-KL (Dong Lian Selangor-KL) dan Jawatankuasa Pembinaan SJKC Too Joon Hing memohon untuk berjumpa Hang Soon.

Pertemuan itu dilaporkan supaya kerja pembinaan SJKC Too Joon Hing – yang sebelum ini diarah dihentikan – boleh disambung secepat mungkin.

Menerusi kenyataan bersama, pihak itu mendakwa, sekolah berkenaan mendapat permit pembinaan sejak Julai tahun lalu, bahkan ia memenuhi prosedur operasi KPM dan Majlis Bandaraya Subang Jaya.


KPM perlu perkemas SOP rakam aktiviti hiburan di sekolah

BANGI, 21 Muharam 1444H, Jumaat – Tindakan membenarkan aktiviti hiburan di sekolah perlu dilakukan secara berhati-hati supaya tidak menyampaikan mesej yang salah kepada masyarakat mengenai peranan sekolah itu sendiri.

Atas dasar itu, Pensyarah Pendidikan JKP Ikatan Guru-Guru Muslim Malaysia (iGuru) Bahagian Unit Kajian, Dr Sarifah Nurhanum Syed Sahuri menyarankan pihak berautoriti melihat dan mengemaskini semula prosedur operasi standard (SOP) bagi mana-mana pihak yang ingin melakukan rakaman hiburan di sekolah.

Antara yang disyorkan adalah kandungan rancangan perlu menonjolkan sekolah sebagai institusi pendidikan yang terbaik dan tidak mengandungi unsur-unsur keterlaluan dan sensitif.

Selain itu, rakaman mestilah di luar waktu sekolah, bukan sewaktu sesi persekolahan berlangsung termasuklah hari hujung minggu yang diadakan aktiviti sekolah seperti hari sukan.

Turut disarankan ialah mengenakan denda pada kadar yang tinggi seperti RM10,000 bagi pihak yang tidak mematuhi SOP dan mewujudkan jawatankuasa pemantau khas bagi projek-projek hiburan tersebut apabila dilakukan di sekolah.

Dr Sarifah mengingatkan bahawa sekolah dibina dengan matlamat yang lebih besar iaitu mendidik, melahirkan generasi seperti dinyatakan dalam Falsafah Pendidikan Kebangsaan (FPK).

Bahkan banyak aktiviti kompleks yang berlaku dalam sekolah dan bilik darjah.

“Seringkali cerita cinta di sekolah dipaparkan dalam lagu, filem serta drama dan itulah yang tertanam dalam minda anak dan masyarakat kita yang menonton.

“Apatah lagi kalau unsur-unsur yang keterlaluan melalui babak-babak seperti rogol, buli melampau, aktiviti berunsur seksual turut dilakukan di sekolah.

“Babak ini bukan sahaja ditonton dalam bentuk rakaman, tetapi bayangkan pelajar yang menonton secara langsung,” katanya dalam kenyataan hari ini.

Justeru, beliau berharap pandangan dilontarkan dapat membantu pihak Kementerian Pendidikan (KPM) memperkemas SOP sedia ada jika telah digunapakai selama ini.

Ini supaya masyarakat tidak memandang rendah, pihak tertentu tidak mengambil kesempatan dengan tujuan yang salah dan meremehkan peranan dan prestij institusi pendidikan.

“Bahkan, sewajarnya SOP ini lebih ketat berbanding SOP permohonan menempatkan para guru pelatih di sekolah untuk tujuan pelatihan,” katanya.


PM Anwar, pemimpin parti sertai perarakan perpaduan Gombak, beri sokongan kepada calon

KUALA LUMPUR, 11 Muharam 1445H, Sabtu – Perdana Menteri, Datuk Seri Anwar Ibrahim hari ini menyertai Perarakan Perpaduan Gombak bagi Pilihan Raya Negeri (PRN) Selangor untuk memberi sokongan kepada tiga calon Dewan Undangan Negeri (DUN) di Parlimen itu iaitu Sungai Tua, Hulu Kelang dan Gombak Setia.

Beliau yang juga Pengerusi Pakatan Harapan (PH) tiba pukul 8.50 pagi, dilihat berarak seiringan bersama tiga calon DUN iaitu bagi Sungai Tua Datuk Seri Amiruddin Shaari (PH); Hulu Kelang Juwairiya Zulkifli (PH) dan Gombak Setia Datuk Megat Zulkarnain Omardin (BN).

Perarakan yang bermula dari Jambatan Sungai Chinchin hingga ke pusat penamaan calon Dewan Sekolah Menengah Kebangsaan (SMK) Sungai Pusu, di sini turut sertai barisan pimpinan tertinggi parti-parti dalam Kerajaan Perpaduan.

Perarakan mengiringi tiga calon mewakili PH dan Barisan Nasional (BN) itu turut disertai Presiden Parti Bersatu Rakyat Sabah (PBRS) Datuk Arthur Joseph Kurup, Pengerusi Gabungan Rakyat Sabah (GRS) Datuk Seri Hajiji Noor, Setiausaha Agung BN Datuk Seri Zambry Abdul Kadir dan Pengerusi Perhubungan UMNO Sabah Datuk Seri Bung Moktar Radin.

Dihiasi panji logo PH dan BN, pemimpin-pemimpin bersama penyokong parti berjalan sambil melaungkan slogan “Kerajaan Perpaduan” yang bergema sepanjang kira-kira satu kilometer perjalanan yang memakan masa kira-kira 20 minit itu.

Sejurus tiba di luar pusat penamaan calon, Perdana Menteri melaungkan ‘reformasi’ sebelum meninggalkan kawasan itu.

Meskipun berlaku sedikit ketegangan antara penyokong Kerajaaan Perpaduan dan Perikatan Nasional (PN) di tempat berkumpul bersebelahan pusat penamaan calon itu, keadaan dikawal serta dipantau rapi anggota pasukan keselamatan yang bertugas.

Sementara itu, turut kelihatan hadir memberi sokongan kepada calon-calon PN di pusat penamaan calon yang sama ialah Pengerusi PN, Tan Sri Muhyiddin Yassin dan dan Ahli Parlimen Arau, Datuk Seri Shahidan Kassim.

Gabungan parti pembangkang itu mencalonkan Pengerusi PN Selangor Datuk Seri Mohamed Azmin Ali bagi DUN Hulu Kelang, manakala DUN Gombak Setia dan DUN Sungai Tua, masing-masing ditandingi Setiausaha PN Selangor Muhammad Hilman Idham dan Timbalan Ketua Pemuda PAS Selangor Muhammad Hanif Jamaluddin.

Turut kelihatan berada di pusat penamaan itu adalah calon Bebas.

Suruhanjaya Pilihan Raya (SPR) menetapkan PRN Selangor, Negeri Sembilan, Pulau Pinang, Kelantan, Terengganu serta Kedah diadakan secara serentak dengan hari pengundian pada 12 Ogos manakala pengundian awal pada 8 Ogos.

Turut diadakan hari ini ialah penamaan bagi Pilihan Raya Kecil (PRK) Parlimen Kuala Terengganu. – Bernama


Beri Makkal Sakti kerusi Melayu, BN cari ‘penyakit’

Oleh Zuhayati Yazid

BANGI, 29 Jamadilakhir 1443H, Selasa – Barisan Nasional (BN) diingatkan untuk tidak mencari ‘penyakit’ dengan menyerahkan kerusi majoriti Melayu kepada Parti Makkal Sakti Malaysia (Makkal Sakti).

Sebaliknya BN dicabar untuk meletakkan calon Makkal Sakti di kerusi bukan majoriti Melayu bagi membuktikan kemampuan mereka dalam meraih sokongan rakyat.

Presiden BERJASA, Ustaz Haji Zamani Ibrahim berpandangan, PRN Johor menjadi medan BN mempamerkan kematangan dengan tidak menuruti tuntutan rakan sekomponen sewenang-wenangnya.

“Tidak salah untuk BN memberi kerusi di PRN Johor kepada parti itu tetapi jangan sesekali letak parti itu di kawasan majoritinya Melayu. Itu cari ‘penyakit’ namanya.

“Sebaiknya letakkan mereka di kawasan lain supaya mereka boleh buktikan kebolehan mereka. Lagipun mereka memiliki 25,000 pengikut jadi di sini kita boleh nilai kemampuan mereka.

“Jangan cari kesenangan di atas keperitan dan perjuangan BN selama ini, sebaliknya biarkan parti itu bertanding di kawasan bukan majoriti Melayu dan beri peluang mereka untuk bertanding dengan parti-parti (lain),” katanya kepada Ismaweb.net, hari ini.

Ustaz Zamani menegaskan, sekiranya BN tergamak meletakkanya Makkal Sakti di kawasan majoriti Melayu, ia jelas membuktikan parti itu bukan anak jantan sebenar.

“Di sini kita oleh menilai siapa BN yang sebenar kerana mereka bukan mengutamakan agenda bangsa dan negara.

“Sebaliknya hanya mencari kepentingan sendiri yang lebih utama agenda peribadi,” katanya sambil menyifatkan Makkal Sakti sebagai dedalu yang hanya mahu berpaut di dahan kukuh semata-mata demi kepentingan sendiri.

Tegas beliau, pemimpin BN perlu diberikan kesedaran dalam membuat penilaian dan tidak dipergunakan demi agenda tertentu.

“BN perlu membuat penilaian supaya tidak dijadikan batu loncatan kepada pihak tersebut semata-mata mencari kesenangan dengan cara yang mudah dan cepat,” katanya.


Rancangan percepat laksana Borneonisasi antara fokus Dewan Rakyat hari ini

KUALA LUMPUR, 21 Syaaban 1443H, Khamis – Perancangan kerajaan Persekutuan dalam mempercepatkan pelaksanaan Borneonisasi selaras dengan Perjanjian Malaysia 1963 antara yang dijangka menarik perhatian pada hari terakhir persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, soalan itu akan dikemukakan Jugah Anak Muyang (Bebas-Lubok Antu) kepada Perdana Menteri pada sesi Waktu Pertanyaan Menteri. Beliau juga ingin tahu mengenai jumlah pegawai dari Sabah dan Sarawak yang memegang jawatan Ketua Jabatan dan Jabatan Persekutuan di kedua-dua negeri itu.

Turut tersenarai, soalan Datuk Seri Shamsul Iskandar Mohd Akin (PH-Hang Tuah Jaya) kepada Menteri Pengajian Tinggi berkaitan inisiatif pengajian sepanjang hayat melalui kaedah Akreditasi Pembelajaran Berasaskan Pengalaman Terdahulu (APEL).

Shamsul Iskandar juga ingin tahu sejauh mana pengiktirafan diberikan kepada individu yang mengambil jalur itu untuk mendapat ijazah sarjana dan kedoktoran.

Pada sesi soal jawab pula, Datuk Amiruddin Hamzah (Pejuang-Kubang Pasu) meminta Menteri Kewangan menyatakan sama ada kerajaan bercadang untuk menyemak semula harga minyak di pam memandangkan harga minyak mentah meningkat ke USD95 setong (harga Brent pada 7 Februari lepas).

Amiruddin juga bertanyakan jumlah subsidi yang perlu ditanggung jika harga tidak disemak serta pendapatan tambahan kerajaan dengan kenaikan harga minyak mentah itu.

Selesai sesi tersebut, persidangan bersambung dengan pembentangan bacaan kali pertama melibatkan Rang Undang-undang Kesatuan Sekerja (Pindaan) 2022, Rang Undang-undang Keselamatan Sosial Pekerja (Pindaan) 2022 dan Rang Undang-undang Sistem Insurans Pekerjaan (Pindaan) 2022 yang kesemuanya dijangka dikemukakan Menteri Sumber Manusia.

Turut dijangka menjadi tumpuan adalah sesi pembentangan untuk bacaan kali kedua bagi Rang Undang-undang Perlembagaan (Pindaan) 2022.

Mesyuarat Penggal Kelima Parlimen ke-14 berakhir hari ini setelah 16 hari bersidang. – Bernama